Vasco de Campingek iraupen eskiaren inguruko webgunea du

Vasco de Camping elkarteak web orrialdea du aspalditik. Hala ere, horrekin nahikoa ez eta beste webgune bat inauguratu berri du, hilabete honetan: CVC fondo. Neguko kirol erregea eskia dela eta, kirol horren inguruko informazioa biltzen du blog berriak.

Webguneak hainbat atal ditu: Dokumentuak, Tailerra… hori bai, informazio guztia gaztelera hutsean dago. Horretaz gain, hilabetero argazki bat nabarmenduko dute eta klubeko iraupen eskiko taldearen irteerak biltzen dituen egutegia ere zintzilikatu dute, interesa duen ororen eskura.

Taldea eta bi proba

Klubeko iraupen eskiko taldea 11 lagunek osatzen dute eta adin guztietako kirolariak daude tartean. Bertako kide guztien banakako argazkiak ikus daitezke gune berrian: Dani Bermejo, Xabier Del Val, Josu Erkizia, Jon Garzia, Leire Gardeazabal, Mikel Sarasola… Taldeak bere irteeren berri emateko erabiliko du webgunea eta gainera, hainbat gomendio ere zintzilikatuko ditu. Bestetik, klubak antolatzen dituen bi lasterketen inguruko informazio zehatza eskuragai dago dagoeneko: Donostia Saria eta Artikutzako Igoera, rollerski gainean. Lehenengoa 2007tik jokatzen da Le Somporten, otsaileko bigarren igandean. Bigarrena, berriz, negutik kanpo eskiari tokia egiteko alternatiba da.


Azkeneko eguna biharkoa, apuntatzeko

Familian eskiatzera joateko plana luzatu du Mundarro Kirol Elkarteak, hurrengo astebururako, hilaren 24 eta 25erako. Somporteko iraupen eskiko zentrora joango dira, eta bihar izango da izena emateko azkeneko eguna: kiroldegia@astigarraga.eus helbidera idatzi behar da. Izena eman dutenekin, bilera egingo dute, etzi.


[Bideoa] Urdaibai Ligako txapeldun


'Etxealditik Euskaraldira' ekimeneko bideo guztiak

Apirilaren 20tik maiatzaren 3ra bitartean, Etxealditik Euskaraldira! izeneko ekimena izan dugu Euskal Herri osoan. Hemen ekimen horren laburpena.

Etxealditik Euskaraldira! bideoak:

#0 Etxealditik Euskaraldira: ze hizkuntzatzan hitz egiten dut etxean eta etxetik?"

#1 Jolastu etxean, jokatu Euskaraldia!

#2 Pintxopotea, euskaraz!

#3 Gonbidatuko dugu euskara gure mahaira?

#4 Bete ditzagun sareak esker on mezuekin!

#5 Erosketak egitean ere, lehen hitza euskaraz egingo dugu?

#6 Ekarri euskarazko zinea zure egongelara!

#7 Partekatuko ditugu asteon izan ditugun bizipenak?

#8 Prest al zaude bihar zure bizipenak partekatzeko?

#9 Ekimenak iraun duen artean jaso ditugun bizipenen lagin bat dago azken bideoan


Josetxo Zufiaurre eta Edurne Pasaban dira Beasaingo Odolkiaren kofradiakide berriak

Beasaingo Odolkiaren Kofradiak osatu du beste kapitulu bat, 30.a dagoeneko. Ekitaldi berezia izan da goizekoa, Beasainek hiribildu titulua eskuratu zuela 400 urte betetzen baitira aurten. Horregatik, ohiko bazkaria, Igartzara eraman dute. Eta berezia izan da baita Apalategitarrentzat. Odolkiaren kofradiakoek eta beste kofradia lagun batzuek gogoan izan dute Jose Ramon Apalategi Txiflo, kofradiako azken Kofrade Nagusia. Omenaldia egin diote eta Txifloren alabak esan bezala, omenaldirik onena ondo pasatzea da: «Aitarentzat oso egun berezia izaten zen gaurkoa, eta hura gogoan izateko modurik onena, berak bezainbeste gozatzea da».

Apalategiren sendia bezainbeste unkitu zen Zufiaurre ere, eta bihotzez eskertu zuen izendapena, bertso baten bidez. Txitikako odolkiak oso onak izaten zirela gogoan zuen, baina gaur egungoak oraindik hobeak direla esan zuen: «Beti dago ona Beasaingo odolkia». Pasabanek mendian odolkiak jaten zituztela ere kontatu du. «Behe kanpamenduan beti izaten genituen babarrunak odolkiarekin».

[nggallery id =129]


Hasi aurretik negoziazioei muga bat jarriz

Katalunia gogoan, konstituziotik harago ez direla mintzatuko agindu du Robles Defentsa ministroak. Borrell Atzerri ministroaren ustez, "lurralde osotasuna" da arazo larriena.


Ibarretxeren eta Masen hitzaldia Arraio irratian eta baleike.eus-en entzungai

Gure Esku Dago-k eta Agirre Lehendakaria Centerrek antolatuta, Generalitateko presidente ohi Artur Masek eta Juan Jose Ibarretxe lehendakari ohiak hitzaldia eskainiko dute gaur, Donostiako Kursaal jauregiko auditoriumean, Erabakitzeko eskubidea: Kataluniako prozesua izenburupean. Horiez gain, Gure Esku Dagoko eledun Zelai Nikolasek ere hartuko du hitza. 1.800 pertsona espero dituzte.

Ekitaldia Samara Velte Zarahitz herri ekimeneko kideak aurkeztuko dute. 19:00etan hasiko dute ekitaldia eta streaming bidez eskainiko dute Arraio irratian eta baleike.eus atarian.


Seberiano Ormaza ANVko kide historikoa hil da

Alderdiko Batzorde Historikoko buru zen 2002tik.

Seberiano Ormaza Eusko Abertzale Ekintza (EAE-ANV) alderdiko kide historikoa hil gaur, Bermeon (Bizkaia), Busturialdekohitza.info-k dioenez. Alderdiko Batzorde Historikoko buru zen 2002az geroztik -2007ko urriko Kongresuan hautatu zuten azkeneko aldiz horrako-.

2007ko udal hauteskundeetan ANVko zerrendetan aurkeztu zen Bermeon. Urte bereko irailean omenaldia egin zioten herrian.

"Gizon askeak Aberri askeentzat da ANVren nortasuna agertzen duen lema", zioen Ormazak 1984an Argia-k elkarrizketa egin zionean. Haren beste esan batzuk: "Euskal Herrian geure kultura dugu, eta sozialismo bat egin behar badugu geure mailarako egin behar dugu", "[Espainiako] gerra izan ez balitz asko zabalduko zen gure alderdia, langileak guregana etorriko baitziren", "esan izan da ANV Euzko Alderdi Jeltzaletik sortu zela eta ez da hori egia", "gure etxean betidanik izan gara abertzaleak eta 'Eusko Lurra' oso inportantea izan zen niretzat", "1930. urtean sortua da Eusko Abertzale Ekintza (...) 1930etik autodeterminazioa sartua du bere programan. Euskal Herriak bere buruaren jabe izan behar duela erabat ikusten duzu ANV alderdi sozialista eta indepententista dela", "nor da orduan hemen terrorista? Euskal Herriaren kontra ari dena, eta hori Espainiako Gobernua da. Orain dela ehun eta berrogeitamar urtetik orain arte. 'Pakea' esaten dute, eta guk ere nahi dugu, baina askatasuna ere nahi dugu, eta preso eta exilatu guztiak etxeratzea. Hori gabe ezin da. Kontra egiten badigute guk ere kontra segiko dugu".

Bihar egingo dute haren aldeko hileta elizkizuna, Bermeon.


Otxomaioak antolatzen hasi da Jai Batzordea aurrekontu gutxiagorekin

Kulturaren eta kirolaren alorreko hainbat elkartetako kidez osatutako Jai Batzordea lanean dabil Otxomaioak prestatzen. Aurten, baina, jaietarako aurrekontu orokorra %20 murriztu da Udalaren finantza-egoera dela eta.

Bestalde, abian da jaietako kartel-lehiaketa eta martxoaren 16ra arteko −13:30ean− epea dago lanak aurkezteko. Hiru kategoria bereizi dira: kimuak (8 urte arte), haurrak (9 eta 14 urte artean) eta helduak (gainontzekoak). Irabazleek 50, 60 eta 300 euro jasoko dute, hurrenez hurren, eta kimu eta haurren kategoriako bigarrenek, 40 euro. Horrez gain, haurren kategoriako irabazleak txupinazoa jaurtiko du umeen egunean.

Lehiaketaren oinarriak eskuragarri daude www.urduna.com webgunean edo Kultura Etxean (945 38 48 61).


52. Pala Txapelketan izena emateko aukera

Tolosa CF-ko palistek aurten ere lortu dute Berazubiko frontoian jokatzen den Gomazko Pala Txapelketa antolatzea. Aurtengoa 52.ena izango da.

Hiru maila izango dira: gizonezkoen 1. eta 2. mailak, eta emakumezkoena. Uztailaren 1ean hasiko dira partidak, eta bikote bakoitzeko 40 euro ordaindu behar dira izena emateko. Azken eguna horretarako ekainaren 21a izango da. Izena emateko edota zalantzak argitzeko tolosacfpala@gmail.com helbidera idatzi edo 666 603 874 telefono zenbakira deitu daiteke.


Ibon Casas musikari hernaniarrak Cuatro telebista kateko programan hartuko du parte gaur

IBON Casas Hernaniko musikariak emanaldia eskainiko du gaur gauan, telebistako Cuatro katean. Emanaldiak 21 dias a ciegas du izena, eta ezintasunarekin zerikusi zuzena du. Gaueko 23:20etatik aurrera izango da.


Ordainketa garaia

Hipoteka pagatzerik ez zuten Gasteizko bi familiak ez zuten atzo beren etxea galdu, eta herritarren presioak oihartzuna eman dio gaiari. Hil hasieran antzeko kasua gertatu zen Orkoienen. Kameren laguntzarik gabe etxea galdu dutenen kasuak agian gehiago izango dira, batzuen eta besteen lotsarako. Eta administrazioek neurri benetan eraginkorrak hartzen ez badituzte, beste asko etorriko dira. Azken bi hamarkadetan etxebizitzen inguruan sortutako eromenaren biktima krudelenak dira horiek, baina modu batera edo bestera, gizarte gisa pagatu beharko dugu ustez eskubide dena askoren artean negozio hutsa bilakatu izana. Hil arteko zorpetzearekin, erretirorako aurrezkirik ezarekin edo karabanetan bizi behar izatearekin ordaindu beharko baita etxebizitzen prezioa boskoiztu izana —Tasazio Elkartearen arabera, EAEn 66.000 euro ziren 1995ean eta 307.000 2009 bukaeran—, soldatak ia bere horretan geratzen zirela —INEren arabera, urte bateko soldata gordina 19.200 eurokoa zen; 2009an, 26.100 eurokoa (+%35)—.


Senda belarrei buruz ikasteko

Kukuri kultur elkarteak sendabelarren ikastaroa antolatu du, lehenengo aldiz. Sara Letamendia izango da irakaslea eta guztira bost saio eskainiko ditu, bakoitza bi ordutakoa. «Jendeak horrelako ikastaro bat nahi zuela eskatu du, eta ea orain martxan jartzeko aukera dugun», zehaztu dute elkartetik.

Saioak ostegunetan izango dira, zehazki ekainaren 2, 9, 16, 23 eta 30ean. Saiaz elkartean bilduko dira ikastaroa egiteko, eta ordutegia 18:00etatik 20:00etara izango da. Izena emateko 635 00 69 40 edo 619 34 88 68 zenbakietara deitu behar da, eta horretarako azken eguna bihar izango da. Ikastaroak 10 euroko balioa du, eta gutxieneko ikasle kopurua behar da ikastaroa gauzatzeko. Hori dela eta, Kukuri kultur elkartetik deialdia egin diete herritar guztiei ikastaroan izena emateko.


Enplegua bultzatuko dute Otxandiok eta Zuiako Koadrilak

Sei herrik osatzen duten Zuiako Koadrilan eta Otxandion 11.000 lagun bizi dira eta langabezia %11koa da. Enplegua bultzatzeko eta garatzeko plana egin gura dute horri aurre egiteko.

Otxandiok eta sei herrik osatzen duten Zuiako koadrilak eskualdeko enplegu plana sortuko ute. Eskualdeko lan egoera aztertzea izango da proiektuaren lehen helburua, gero eskualdeko lan-jarduera sustatzeko politikak martxan jartzeko. Otxandion eta Zuiako Koadrilako herrietan (Aramaio, Arrazua-Ubarrundia, Legutio, Urkabustaiz, Zigoitia eta Zuia) 11.000 lagun bizi dira eta euretatik %11 langabezia daude.

Proiektua hiru hiletan gauzatuko dute. Epe horretan, eskualdeko erakundeek, gizarte eragileek,

enpresek eta bestelako entitateek, elkarlanean eta adostasun handienarekin, ekintza zehatz eta programa berezien multzo estrategiko bat taxutuko dute, helburu batekin: eskualdean enplegua bultzatu eta garatzea, lan merkatuko gorabeherak sorrarazitako desorekak gainditzeko.

Zehatzago, planak, eskualdeko produkzio-sektoreetan -bai industria bai zerbitzu sektoreetan- epe ertain eta luzera sor daitezkeen enplegu aukerak eta ekoizpen-jarduerak identifikatzeko balioko du, langileen kualifikazioa lan-merkatuaren egungo egoerara egokitzeko, eta enpresen beharrizanen konexioa hobetzeko ere. Planaren barruan eskatzaileen enplegagarritasuna nola hobetu ere aztertuko da, egun dauden lanpostuei nola eutsi, enplegu politikak berritzea eta informazio teknologiak garatzea, eta beste hainbat gauza.

Plan honen inguruan ahalik eta adostasun handiena biltzeko asmoz, lan-mahaiak eta partehartze foro bat sortuko dira, eta euretan bertako erakundeek eta entitateeek parte hartuko dute, gizarte eragileekin, enpresekin eta eskualdeko edo bertako udalerrietakoren batean ekonomia eta gizarte garapena sustatzen duten beste entitateekin batera.


Pio XII.aren plazako eraikinari erabilera berri bat eman nahi dio PSE-EEk

Pio XII. plazako bulegoa.

Gaur inauguratu dute probintziako polizia etxe berria, Aldunaenea inguruan, Urumea pasealekuko 17. zenbakian, hain zuzen ere. Nortasun Agiria, Pasaportea eta Bisatua ere bertan egiten dira orain.

Beraz, Pio XII.aren plazan dagoen bulegoa itxita geratuko da aurki. Marisol Garmendia zinegotzi sozialistaren ustez une egokia da Espainiako Barne arazoetako Ministerioarekin akordio batera heldu eta eraikinari erabilera berri bat emateko. Hiria barrutietan banatzeko ideia gero eta zabalagoa den honetan, Amara eta Erdialdeko barrutia kudeatzeko eraikin gisa erabili daitekeela proposatu du, Garmendiak. “Auzoaren erdian dago eraikina, beraz, egokia izan daiteke bestelako erabilera kulturalak emateko ere”, gaineratu du zinegotziak.

Donostiako Udalak 1954. urtean eman zion Pio XII.aren plazako eremu hori Espainiako Gobernuari egungo eraikina egiteko. Orain, ordea, “auzoaren beharrak ikusirik berriro udal erabilera emateko unea” dela esan du Garmendiak. PSE-EEk datorren asteko udalbatzarrera eramango du gaia.


Arrate Agirre: "Araski bihurtu da Araban, nesken erreferentzia"

Baskoniak Europako Lauko Finala jokatzeko bezperan, saskibaloiak Araban duen zaletasuna aztertu dugu Faktorian.

Arrate Agirre, emakumeen saskibaloi ligako lehen mailan arituko den ARASKI taldeko jokalaria eta Joseba Redondo entrenatzailea, Xabi Aspe Baskoniako haurren entrenatzailea eta Gasteizko Olabide ikastolako ikasle eta Javi Toña hezkuntza arduradunarekin hitzegin dugu.


Memoriaren Eguneko elkarretaratzean parte hartzeko deia egin dute Udaleko EH Bilduk eta EAJk

Gaur, asteartea, Memoriaren Eguna dela eta, hamabost minutuko elkarretaratze ixila izango da 19:00etan hasita, plazan. Udalak dei egin die herritarrei kontzentrazioan parte har dezaten. Gainera, 18:30ean ezohiko udalbatzarrra egingo dute Memoriaren Egunaren harira prestatutako testu bateratua onartzeko.

Gaur, azaroak 10, Memoriaren Eguna dela eta, elkarretaratzea deitu dute Azpeitiko Udaleko bi talde politikoek (EH Bilduk eta EAJk). Hamabost minutuko elkarretaratze ixila izango da 19:00etan hasita, plazan, eta Udalak dei egin die herritarrei kontzentrazioan parte har dezaten.

Bestalde, 18:30ean ezohiko udalbatzarra egingo dute Memoriaren Egunari erreferentzia egingo dion testu bateratu instituzionala onartzeko.


Euskal Herriko 48 talde aurkeztu dira Donostiako Jazzaldira

Hamabost hautatu dituzte orain, zuzenean aritzeko; horietako hamar hautatuko dituzte gero jaialdirako

Antolatzaileak hautaketa egiten ari dira Donostiako 49. Jazzaldian Euskal Herriko zein taldek joko duen erabakitzeko. Aurkeztu ziren 48 taldeetatik hamabost aukeratu dituzte, eta horien artetik hamar hautatuko dituzte aurrerago, hilaren 8an hasi eta martxoaren 28ra bitartean egingo diren kontzertuetan.

Sky Beats taldeak emango die hasiera kontzertuei hilaren 8an, Viktoria Eugeniako Club aretoan, 20:00etan. Ondoren, kontzertuak emango dituzte Garob, Imago 4, Alvaro F. Gaviria, Luismi Segurado Trio, The Soul Messengers, Apparental Mad, El Sindrome de Stendhal, Reunion Big Band, SMUZtrio, Seminal Jazz, FMA Trio, Maldataskull Trio eta Bost taldeek, eta Donostiako Musika eta Dantza Eskolako kideekin osatutako taldeak.

Bestalde, hilaren 9an hasi eta otsailaren 19ra bitartean izango da zabalik Donostiako Jazzaldiko kartel lehiaketarako lanak aurkezteko epea. Irabazleak 1.200 euro jasoko ditu.


150 pertsona baino gehiago hil dira Libiako uretan ontzi bat hondoratu ostean

Dozenaka pertsona erreskatatu dituzte. 250 lagun bat zeramatzan ontzia Khomsetik (Libia) atera zen.

150 pertsona baino gehiago hil dira azken orduetan Libiako uretan, Europa jomuga, Mediterraneoan barrena zihoan ontzi bat hondoratu ostean, ACNUR Errefuxiatuentzako Nazio Batuen Agentziak jakinarazi duenez.

Agentziaren arabera, beste 150 pertsona erreskatatu eta Libiako hiriburura eraman dituzte bueltan. Bertan laguntza mediko eta humanitarioa eman diete.

Ordu batzuk geroago, Libiako itsas zaintzak baieztatu du gutxienez 116 lagun desagertu eta 132 onik atera direla.

Ayub Qasem bozeramailearen hitzetan, ontzian 250 bat lagun zihoazen, erreskatatutako pertsonek kontatu dutenez.

Ontzia Khoms hiritik —Tripoli hiriburutik 120 kilometro ekialdera— abiatu zen. Dena dela, Libiako agintariek ez dute zehaztu noiz gertatu den hondoratzea eta nork erreskatatu dituen migratzailek.

Antonio Guterres NBEn idazkari nagusiak aitortu duenez, "atsekabetuta" dago gertatukoarekin. Nabarmendu duenez, "bide seguru eta legezkoak behar ditugu migratzaile eta errefuxiatuentzat. Bizitza hobea helburu herrialdea uzten duen pertsona orok segurtasuna ea duintasuna merezi du".

32.363 hildako 2014tik

Migraziorako Nazioarteko Erakundeak (IOM, ingelesez) asteon emandako datuen arabera, 683 pertsona hil dira urtea hasi zenetik Mediterraneoan. Hiru dira bide nagusiak: erdialdekoa (Aljeria, Tunisia eta Libiatik abiatuta Italia helmuga duena), ekialdekoa (Grezia jomuga) eta mendebaldekoa (Espainiar Estatura doana). Hurrenez hurren, 426, 53 eta 204 pertsona hil dira bideotan. IOMk ohartarazi duenez, kezkagarria da mendebaldeko bidean atzemandako igoera.

Erakundeak 32.362 hildako zenbatu ditu 2014tik. Nolanahi ere, zehaztu du "zailtasunak" izan dituela datuok biltzeko eta, beraz, "baliteke hildakoen kopurua askoz handiagoa izatea".


ZUONDOAN

Argazkiak: Jon Andoni Martin

ZUONDOAN ekimenak dokumental bat eta antzerki lan bat aurkeztuko ditu herritarrei harrera zer den azaltzeko.

Zuondoan proiektua, komunikazioaren arlo desberdinak jorratzen ditugun 4 lagunek osatzen dugu.

Zuondoan gure inguruneko hainbat harrera esperientziatan oinarritutako dokumental bat aurkezteko elkartu da.

Jakina denez, gaur egun oraindik ere, Familia Harreraren baliabidea ezezaguna da gizartearentzat. Aldi berean, ordea, gero eta gehiago dira, zenbait arrazoi tarteko, haurrak babesteko baliabideren batean parte hartu behar duten neska-mutikoak, familia naturalaren egoeraren ondorioz, horrek dakarren guztiarekin.

Baliabide hori ezagutarazteko helburuarekin, bideo dokumentalaz gainera, antzerki saioa eta informazio hitzaldia prestatu dira, Gipuzkoako hainbat udalerritan.

"Gu ere harrera familia gara"

Lehenengo dokumentala egiteko ideia harrerako umeen eta beraien familien inguruan sortzen den inkognitari erantzuten saiatzea da.

Dokumentalaren egitura Euskal Herriko errealitate eta gune desberdinetako familiei egindako elkarrizketetan oinarrituta dago, eta horiek gauza bat partekatzen dute: guztiak ala guztiak harrera familiak dira.

Bideoak gurasoen, anai-arreben eta harrerako haurraren inguruan bizi diren gainerako pertsonen esperientziak ezagutarazten ditu.

-

Aurkezpen jardunaldia martxoaren 15ean egin dugu,12:00etan Koldo Mitxelenan, eta Beroa Elkarteak eta proiektuaren lau sustatzaileok parte hartu dugu.

Prentsaurrekoaren bideoa (Jon Andoni Martin): http://youtu.be/rr1Zd_pHrsY

- Gizarteari harreraren kulturari buruz hausnarketa eginaraztea eta ingurunean dagoen desinformazioa gainditzea dira bideoaren helburuak.

- Bideoa sorta baten lehenengoa izango da, eta asmoa gure gizartean "tabu" diren hainbat gai beste modu batez ikustea da.

Informazio gehiagorako:

Esther Fernández

info@zuondoan.com

Tel: 688 877 951

www.zuondoan.com

“Maddi eta Antton” antzerkia

Iñigo Aranbarrik eta biok antzerki lan bat prestatu dugu, aurki estreinatu eta urtean zehar ezagutaraziko dena. Haurrei zuzendutako liburuxka bat ere moldatu dugu, Maddi eta Anttonen istorioa kontatuz, Irrien Lagunen elkarlanarekin.

“Maddi eta Antton” lanaren haria parke batean garatzen da, eta bertan Maddik eta Anttonek, beren jolas, elkarrizketa eta zalantzen bitartez, harrerako umeen egoera hurbilagotik ezagutzeko aukera emango digute.

Antzerki lan horren bitartez, gizarteari harrerako haurrei beste begi batzuez begiratzen lagundu nahi zaio, eta horien sentimenduak naturaltasunez tratatzen.

Sail baten lehenengo bideoa

ZUONDOAN hainbat dokumental sortzeko asmoarekin sortu da, gaur egun lantzen zail samarrak diren hainbat egoera edo gairi buruzko ikuspegi baikor bat partekatzeko.

Itziar Elias

Argazkiak: Jon Andoni Martin


Akatsak akats, 'Moonlight' irabazle

Hamalau Oscar irabazteko hautagai zen arren, seirekin geratu da Damien Chazelle zuzendariaren La la Land, tartean zuzendari eta emakumezko aktore onenarenak. Ordea, film onenaren saria, Barry Jenkinsen Moonlight lanarentzat izan da. Bideoa: Film onenari saria iragarri duten unea.

Oscar sarien historiarako geratuko den akatsa egin dute Faye Dunaway eta Warren Beatty aktoreek film onenarentzako saria jakinarazterakoan. Izan ere, nahastu eta Oscarra La la Land lanarentzat dela esan dute, eta soilik filmeko taldeak esker oneko hitzaldia hasia zuenean ohartu da zuzendaritza gertatutakoaz.

Hain zuzen, taldeko kide bat izan da benetako garailea iragarri duena antolatzaileetako batek jakinarazita. Hala esan du Fred Bergerrek: "Galdu egin dugu. Ez da txantxa". Bergerrek hirutan errepikatu behar izan du, bertakoek elkarri harrituta begiratzen zioten artean. Barry Jenkins, Moonlight-en zuzendaria, bere tokitik zutitu da gertatzen ari zena oso ondo ulertu gabe: "Ametsetan ere ezin liteke hau egiazkoa izan".

Gerora argitu da gertatutakoa. Antza jaialdiko zuzendaritza izan da aurkezleei film onenaren sariaren txartela eman beharrean, emakumezko aktore onenarena eman diena. Hala, han Emma Stone - La la Land jartzen zuela ikusita, Dunawayk harentzat dela iragarri du. Zuzendaritzak berak sare sozialetan ere okerreko garailearen izena eman du hasieran, nahiz eta minutu gutxira zuzendu.

Dena den, ez da esku hutsik joan La la Land-eko lan taldea. Haientzat izan dira, besteak beste, zuzendari onenaren, emakumezko aktore onenaren eta abesti eta musika banda onenarena. Aldiz, Casey Affleckentzat izan da gizonezko aktore onenaren saria Manchester by the sea filmean egindako lanarengatik. Film berak irabazi du gidoi onenaren saria ere.

Bestalde, lehen aldiz, aktore musulman bat, Mahershala Alik irabazi du taldeko gizonezko aktore onenaren saria Moonlight lanarengatik. Filmeko zuzendariak sari hura baliatu du Donald Trump presidentearen politikak gaitzesteko, "ez zaituztegu bakarrik utziko" esanez.

Izan dira, Trumpek politikari buruzko erreferentzia nabarmenagoak ere. Esaterako, ingelesez besteko film onenaren saria irabazi duen The Salesman-eko zuzendari Asghar Farhadik uko egin dio festibalera joateari, AEBek herrialde musulmanetako herritarrei jarritako debekua salatzeko. Haren izenean saria jaso du Anousheh Ansari NASAko ingeniariak hala gogorarazi du: "Beldurra besterik ez du sortzen mundua gu eta etsaiaren artean banatzeak".


«Argitaratu nahi duenarentzat, pazientzia handia da gakoa»

Interneten narrazioak idazten hasi, eta 'best seller' bat egin du Lezeagak; lehen eleberria du, 1920ko hamarkadan girotua. Bilboko liburu azokan izan da asteon, lana aurkezten.

Lehen eleberria idatzi, eta best seller bat bihurtu. Hori gertatu zaio Alaitz Lezeagari (Bilbo, 1982) El bosque sabe tu nombre-rekin. Ediciones B argitaletxearekin plazaratu du, eta arrakasta handia lortu du denbora urrian. 1920ko hamarkadan girotuta dago, eta bi ahizpa dira protagonista; jauregi madarikatu bat, otsoak, hildakoak... Horiek osatzen dute 600 orritik gorako kontakizuna.

Interneten narrazio laburrak argitaratzetik, best seller batera. Zein izan da jauzia idazterakoan?

Sekulakoa. Ez bakarrik istorioaren planifikazioan, baita behar duzun pazientzian ere: beti daude une zailak, eta ezinbestekoa da ordenagailu aurrean eustea. Narrazio bat amaitu dezakezu aste batean edo bitan, baina, eleberri bat idaztera jartzen bazara, argi izan behar duzu ez duzula bukaera ikusiko hilabeteak edo urteak igaro arte.

Idazle «autodidakta» gisara aurkeztu izan duzu zure burua, ikasketen osteko «prekaritatean». Fase horretan, zer leku bete du idazketak?

Gure belaunaldiko ia guztiek bezala, nik ere enplegu prekarioak izan ditut ikasketen ostean. Horren ondorioz, idazteko denbora gehiago izaten hasi nintzen tarte horretan. Idaztea, halere, beti izan da oso garrantzitsua nire bizitzan, ume-umetatik.

Idazle izateko nolabaiteko urrats bat egin nahi izan duzu orain, edo liburuak eraman zaitu horra?

Istorio hau idazten hasi nintzenean, segidan ikusi nuen ideia handiegia zela narrazio batean sartzeko. Horregatik eleberria, baina harrera ezin nuen aurreikusi; ezinezkoa da.

Nola hartu duzu arrakasta?

Aitortu behar dut ilusio handia egiten didala liburu denda batean egon eta norbait hurbiltzea zure lana irakurtzen ari dela esanez. Asko ari naiz gozatzen irakurleekin zuzeneko harremana izatea.

Interneteko narrazioek ez zekarten feedback hori?

Ez, ez dago benetako hurbiltasunik. Orain, askok idazten didate sare sozialen bitartez, eta gustatzen zait.

Nabarmendu duzu «emakume borrokalarien» nobela dela.

Fikziozko lanetan, beti iruditu izan zait emakumeen ikuspegia bigarren mailakotzat hartu izan dela, inoiz ez euren istorioaren protagonista. Beti daude istorio handiak, historia liburuetan agertzen direnak, eta gero istorio txikiak diruditenak, etxean, familian gertatzen direnak. Hor badirudi emakumeak direla protagonista, eta amen, ahizpen eta alaben arteko istorioak beti geratu dira bigarren lerro batean.

Bilboko Women in Black zikloan parte hartu zenuen atzo, Noelia Lorenzo eta Amaia Manzisidorrekin. Zer mezu utzi nahi zenuen?

Argi dago Euskal Herrian emakume idazleen belaunaldi oso bat dagoela martxan, eta iraun egingo dugula, ez garela inora joango.

Tartean badaude euskaraz idazten duten idazleak ere. Espainieraz idatzitako literaturak eta euskarazkoak elkar ezagutzen dutela iruditzen zaizu?

Beti daude harremanetan, nik uste. Ez da hain garrantzitsua istorio bat zer hizkuntzatan kontatzen duzun, baizik eta zer kontatzen duzun, eta irakurleak nola identifikatuko diren horrekin. Ez dut uste hizkuntza hartu behar dugunik ezberdintasunak markatzeko irizpide modura. Badira euskaraz eta gaztelaniaz idazten duten autoreak, bereizketarik egin gabe. Eta, egia esan, nire inguru hurbilean ez dut sumatzen liburuak hizkuntzagatik bereizten direnik.

Nola ikusten dituzu publikatzen hasi berri diren idazleak? Zer aukera dute euren lana zabaltzeko?

Argitaratu nahia duenarentzat, pazientzia handia izatea da gakoa. Pazientzia, ez bakarrik zure lana paperean ikusi aurretik igaro behar diren ate guztietarako, baita norbere buruarekin ere; ez uztea.


Armak bizikletekin ordezkatu

Arma industriaren kontrako bizikleta martxa bat egingo dute larunbatean, Bilbotik Getxora.

Talde antimilitarista, ekologista eta internazionalistek armagintzaren kontrako 8. bizikleta martxa egingo dute datorren larunbatean, apirilak 11, Bizkaiko Foru Aldundiaren jauregitik abiatuta. Armagintzan diharduten bi enpresaren egoitzen aurrean geldialdiak egingo dituzte ibilbidean: Barakaldoko Precicast eta Getxoko Sener lantegietan, hain zuzen.Martxaren antolatzaileek salatu dute gastu militarrak gora egiten duela etengabe: aurten, esaterako, Espainiako Estatuak horretan gastatuko duena 24.000 milioi euro inguru izango da.Era berean, armagintzan diharduten euskal enpresak ere salatu dituzte, eta horien jarduera zibil bilakatzeko eskatu dute. Asteon hasitako Euskal Herriko Itzulia eta larunbateko bizikleta martxa hizpide hartuta, Orbea lantegiaren adibidea aipatu dute antimilitaristek: “Garai batean armak egiten zituzten, baina jarduera aldatzen jakin zuten eta egun bizikleta industriako markarik puntakoenetako bat da”, esan dute.


"Peña Altzarrate CD Laudio" argazki lehiaketa aurkeztu dute

Altzarrate Peñak argazki lehiaketa herrikoia antolatu du. Ekimenari "Peña Altzarrate CD Laudio argazki lehiaketa" izena jarri diote, eta edonork hartu dezake parte, epaimahaiak izan ezik. Prentsa oharrean azaldu dutenez, gaia librea izango da, baina irudiek Laudiorekin zerikusia izan beharko dute. Lanak concursofotografico2016@gmail.com helbide elektronikora bidali beharko dira JPG formatuan.

Altzarrate taldeak argazki lehiaketa herrikoia antolatu du. Ekimenari "Peña Altzarrate CD Laudio argazki lehiaketa" izena jarri diote, eta edonork hartu lezake parte, epaimahaiak izan ezik. Prentsa oharrean azaldu dutenez, gaia librea izango da, baina irudiek Laudiorekin zerikusia izan beharko dute. Lanak concursofotografico2016@gmail.com helbide elektronikora bidali beharko dira JPG formatuan. Whatsapp bidez ere parte hartu ahalko da, argazkiak 607442057 zenbakira bidalita. Partaideek izen-abizenak, telefonoa eta argazkiaren izenburua zehaztu beharko dute mezuan. Ezaugarriei dagokienez, ezingo dira izan beste lehiaketaren batean sarituak izan diren argazkiak erabili. Ildo beretik, lanak orijinalak izan beharko dira eta aurkezteko epea urriaren 31n bukatuko da.

350€ saritan

Hiru sari egongo dira. Lanik onenaren egileak 225€ jasoko ditu, eta bigarrenak 125€. Hirugarrenari, berriz, bi lagunentzako afaria emango diote. Hala ere, partaide guztien artean opari ezberdinak zozketatuko diutztela aurreratu dute. Aurkeztutako irudi guztiekin erakusketa bat egingo dute, espazio publikoetan edota babesleen guneetan ikusgai egongo dena.


Inauterietan, 'Walking dida'!

Ostiral Argal egunean, otsailaren 17an, streaming bidez jarraitu ahal izango duzu Gaztea atarian "dida" saio osoa, goizeko 7:00etatik 10:00etara.

Inauteri hauetan, "'Walking dida" egingo dugu! Bihar, Ostiral Argal egunean,"dida" irratsaio osoa, entzun ezezik, ikusteko aukera emango dizugu. "Dida" saioko zonbiekin eman dezakezu Inauterietako osteguna, goizeko 7:00etatik 10:00etara bitartean, streaming bidez emitituko baitugu guztia, Miramongo estudioetatik, Gaztea atarian.

Has zaitez prestatzen gure zonbi komunitatean sartzeko!

Eta, bestalde, gogoratu "dida" irratsaioak II. Mozorro-argazki Lehiaketa jarri duela martxan. Bidali zure Inauterietako argazkiak (5 mega baino gutxiagokoak) walkingdida@eitb.com helbidera, mezuan izen-abizenak eta telefono zenbakia idatzita. Otsailaren 23ra arteko epea daukazu eta otsailaren 24an jakinaraziko dugu irabazlearen izena. Irabazleak Larregain sagardotegian hamar lagunentzako afaria irabaziko du.

Eta jasoko ditugun argazkiak Gaztea atarian erakutsiko ditugu!


Naren fisioterapia eta osteopatia zentroan, %15eko deskontua.

Zerbitzu guztietan, errehabilitazioan izan ezik.

Adin guztientzako osteopatia, fisioterapia eta errehabilitazio zerbitzuak eskaintzen ditugu, zure osasunak behar duelako.

Aprobetxatu aukera!

Belorrieta auzoa 5, behea

20550 Aretxabaleta

Tel. : 943082189

RPS: 289/13 Miren Maiztegi (Fisioterapeuta) eta Nagore Llodio (Fisioterapeuta)


Alavesek puntu garrantzitsua lortu du Getaferen aurka

Hiru partida jokatuta, galdu gabe jarraitzen du talde arabarrak.

Getaferen futbol zelaian puntu bat urratzea ez da batere samurra. Alavesek larunbatean joko handiegirik egin gabe lortu zuen. Gainera, hiru partida jokatuta galdu gabe jarraitzen du eta horrek taldeari konfiantza emango dio hurrengo neurketei aurre egiteko.

Garitanok atzetik aurrera ari da taldea eraikitzen. Garrantzi izugarria ematen dio golak ez jasotzeari. Hori dela eta, Getaferen aurka bost atzelariekin jokatu zuen, zelai erdian lau jokalari jarri zituen eta aurrelari bakarrarekin ekin zion norgehiagokari. Hasieratik ikusi zen neurketa oso parekatua izango zela eta ez hori bakarrik, trabatua ere izango zela. Halaxe gertatu zen.

Hasieratik diseinaturiko plana ondo zihoan, talde madrildarrak ez zuen arriskurik sortzen eta azaroak izaten zituen baloia alderik alde mugitzeko. Baina nolakoak diren gauzak! 24. minutuan Wakasok zelai erdian baloia galdu zuen eta Jorge Molinak ederki aprobetxatu zuen gola sartzeko. Halere, Joseluk berehala berdindu zuen neurketa. Egia esanda, oso jokaldi nahasia izan zen baina azkenean baloia sarean bukatu zen.

Bigarren zatian gauzak ez ziren batere aldatu. Alavesek pitin bat aurrera egin zuen eta bazirudien garaipenaren bila joango zela baina ezerezean gelditu zen. Oso gol aukera gutxi sortu zituzten eta gehienbat baloia zelai erdian izaten zen. Egia esanda, bi taldeetako jokalariek borroka ikaragarria egin zuten baina joko gutxi eskaini zuten. Azken minutuetan Getafe garaipenaren bila aritu zen, ideiarik gabe eta Alavesek baloiak urrunduz ibili zen.

Azkenik, puntu oso garrantzitsua aurrera begiratzeko eta boladari jarraipena emateko. Hurrengo aste-bukaeran ez da partidarik izango. Irailaren 15ean Sevilla izango da bisitari Mendizorrotzean. Norgehiagoka interesgarria oso, taldearen izaera neurtu ahal izateko.

—

Getafe: David Soria; Damian, Djene, Cabrera, Nyom, Fajr (Portillo, 57. min. ), Aranbarri, Timor (Markel Bergara, 69. min. ), Cucurella; Jorge Molina eta Mata (Angel, 61. min. ).

Txartel horiak: 13’. Jorge Molina, 33’ Aranbarri, 89’ Markel Bergara

Alaves: Sivera, Martin, Laguardia, Ely, Duarte, Marin (Luis Rioja, 68. min. ), Pina, Wakaso, Manu Garcia (Tachi, 87. min. ), Aleix Vidal (Lucas Perez, 77) eta Joselu.

Txartel horiak: 89. Wakaso

Golak:

1-0: 24’. Jorge Molina

1-1: 31’. Joselu

Alfonso Perez koliseo futbol zelaiko harmailak:

10.806 ikusle bildu ziren eta horien artean Alaveseko zale asko. Partida hasi eta bukatu arte taldea animatuz aritu ziren etengabe. Bukaeran jokalariak beraiengana hurbildu ziren emandako laguntza eskertzeko. Pacheco, Alaveseko atezain titularra, berotze ariketetan ari zela lesionatu zen.

Tabernetako hitz eta pitz

Taldeak kanpoan jokatzen duenean normalean tabernetan elkartzen dira zaleak jokoaren nondik norakoak komentatzeko. Oso erraza ikusten da futbola zerbeza eskuetan izanik. Baina hori ere futbolaren xarma ere bada. Zutabetxo honetan zaleek egindako komentarioak edo esanak idazten saiatuko gara.

Getaferen aurkako partidan honako hauek izan ziren zaleen iritziak:

"Oso partida zaila da. Getafek gola sartzen badu gureak egin du. Bufff, gola sartu dute, orain ikusiko duzue zer zaila izango den berdinketa lortzea. Ze potra! Sinistu ezinik, ai zer nolako gola. Eskerrak berehala berdindu dugula. Ze gaizki ari gara! Talde honek alaitasuna behar du, joko alaia".

"Beti berdin gabiltza, atzean sarturik. Horrela ez dago partida irabazterik. Gainera bost atzelariekin zer nahi duzu? Partida irabaztea? Ezinezkoa. Bai, baina gutxienez ez digute golik sartuko".

"Bigarren zatian ez dugu gauza handirik egin. Bada, ia-ia ez gara gauza izan hiru pase jarraian egiteko. Beno, puntu bat eta nahiko. Partida kaxkarra baina gutxienez puntu bat. Orain Sevillari irabazi behar".


Etxarriarrak festetan plazan dantzan

Etxarriko festetan, hilaren 3an, kuadrilen eguna ospatu zen eta gaztetxetik herrirako igoera egin zuten maina bat koadrilak. Ibilbidea kioskoan dantzan bukatu zuten. Gwendalen Irish jig doinua jo zien Trikidantz taldeak. Gaur ere doinu berak dantzan jarriko ditu etxarriarrak ziurrenik.


La Salleko ikasleak santa eskean

Santa Ageda bezpera dela-eta, gaur goizean La Salle Ikastetxeko ikasleak udaletxera joan dira santa eskean. Baserritar arropak soinean, ikasleek zein irakasleek abestu egin dute Lege Zaharren Enparantzan.


Hauteskunde Legearen erreformaren beharraz arituko dira "Kalaka"n

Bestalde, Joxe Mari Mendizabal aizkolariari ere Omenaldi txikia egingo diote Euzkitzek aurkezten duen saioan. Olasagasti eta Arria II-a aizolariak platora gonbidatu dituzte horretarako.

Aberri Egunaren inguruan egindako adierazpenen eta aurrerantzean euskal politikagintzan gelditzen den panoramaren inguruan eztabaidatzeko mahai-inguruan hurrengo kalakariak eseriko dira: Joseba Arregi irakaslea, Juan Mari Juaristi zuzenbidean lizentziaduna, Rafa Olaizola administraria eta Iñaki Soto filosofian lizentziaduna.

Bestalde Joxe Mari Olasagasti eta Joxe Ignacio Orbegozo “Arria II” izango dira zuzenean platoan. Biak Mendizabal aizkolaria zenaren lagunak dira eta plazan ziren hil zen egunean. Mendizabali omenaldi txikia egingo diete Euzkitzeren saioan.

Lierni Agirrezabala erreportaria zelibatoaz mintzatuko da apaizekin eta apaiz izandakoekin. Eta Iñigo Agirre Espainiako Kongresuan izan da enpresen blindajeaz egin den bozkaketan. Blindajea hautsi eta “Florentino zuzenketa” bezala ezaguna den emendakina onartu da, alegia, hemendik aurrera akziodun handiei ez zaie boto mugarik jarriko. Alderdi abertzaleek arriskua ikusi dute lege moldaketa honen atzean Iberdrola edota Petronor Euskal Herritik ateratzearen arriskua ikusten dutelako.

"Kalaka" ETB-1en ostegun honetan dago ikusgai 22:00etan.


Hernanik Ruibal izango du aurrez aurre, gaur Kiroldegian

Hernanik Ruibal, sailkapenean azken aurreko dagoen taldea izango du aurrez aurre, gaur 18:00etan Kiroldegian. Hernani lider dago eta ez dirudi arazo haundirik izango duenik, baina Eneko Fernandez entrenatzailearen esanetan, abendutik ez dute behar bezala entrenatu eta ez dute hain partidu erraza espero.


Ezkaban hildako 298 kideren senitartekoak bilatzeko, Europara babes eske

Nafarroako Parlamentuak abian jarritako ekimenak Espainiako zein Bruselako Gobernuen inplikazioa behar du.

"Doluak itxi ahal izatea eta maila penalean etorkizuna definitzea" du xede Nafarroako Parlamentuak abian jarritako ekimenaren xedea. Ezkaban hil zituzten 298 kideren gorpuzkinak aurkitu dituzte eta orain, euren senitartekoei bideratzeko ezinbesteko jo dute bai Espainiako Gobernuarengandik eta Europatik babesa izatea.

Ekimena orain Izquierda-Ezkerra alderdiaren esku geratu da eta mozio bidean parlamentuak onartu egin beharko du gero Nafarroako Gobernuari igorri eta azken honetak Espainiara eta Bruselara helarazteko.


Enrique Villar hil da, Gobernuaren ordezkari ohia Euskal Herrian

PPko iturriek adierazi dutenez, Villar "oso gaixo" zegoen. Hilobiratzea bihar egingo da Logroñon eta hileta, ordea, datorren astean hiri berean.

Enrique Villar Gobernuaren ordezkari ohia Euskal Herrian hil da egunsentian, minbiziak jota, PP alderdiaren iturriek adierazi dutenez.

Alderdikideek esandakoaren arabera, Villar "oso gaixo" zegoen eta Logroñon ospitaleratuta zegoen.

Hilobiratzea bihar egingo da Logroñon eta hileta, ordea, datorren astean hiri berean. Dena den, Gasteizen beste hileta bat egitea izan daiteke, Euskal Herrian Gobernuaren ordezkaria izan zen bitartean hiri honekin izan zuen harreman estua dela eta.

Arabako PPk adierazitakoaren arabera, Ramón Rabanera, Pepa Lafuente eta Javier De Andres, besteak beste, oso triste daude, euskal politikaren "urte gogorrak" elkarrekin pasatu zituztelako.

Carlos Urquijo PPko euskal parlamentariak adierazi duenez, Enrique Villar "bihozbehera" zen eta "erdi-eskuineko zati garrantzitsu bat" joatea deitoratu du.

Jarduera

Villar zortzi urtez izan zen Gobernuaren ordezkaria Euskal Herrian, 1996tik 2004ra. Oso kritikoa izan zen gobernu nazionalistekin eta 1999an "hiltzaileak" deitu zion EAJ eta Eari, Euskal Herritarrokekin paktuak egiteagatik. Hainbatetan ETAri laguntzea leporatu zion Villarrek EAJri.

Urte horretan bertan Eusko Jaurlaritzak kargua uztea eskatu zion euskal erakundeak ez errespetatzeagatik, Juan Jose Ibarretxeren kontsultaren kontrako gaitzespena adierazi ostean.

1939ko abenduaren 18an Logroñon jaioa, injineru agronomoa zen Villar.


Siriaz jarduteko bilera eskatu du EBk NBEren Giza Eskubideen Kontseiluan

Ultimatumak albo batera utzi, eta negoziazioa eskatu du Errusiak; zazpi lagun hil dira protestatan

Herenegun NBE Nazio Batuen Erakundeak Siriako erregimenak giza eskubideak urratu dituela dioen txostena argitaratu eta gero, hitzetatik ekintzetara igarotzeko ordua dela uste du Catherine Ashton EB Europako Batasuneko diplomaziaburuak. «Egoeraren larritasuna aintzat hartuta», NBEko Giza Eskubideen Kontseiluan ezohiko bilera egiteko eskatu du.

Errusiak, bestalde, ultimatumak albo batera utzi, eta negoziatzeko eskatu dio nazioarteari. Horrez gain, balizko armen salmentarako bahimendua kritikatu du. AI Amnesty Internationalek, berriz, Siriako gatazka Nazioarteko Zigor Auzitegiaren esku utzi behar dela dio. Atzo, zazpi lagun hil ziren, gutxienez, protestatan.


Nikolas Gardoki: "Norbait akordatu da gurekin, eskertzekoa da"

Egubakoitzean, arratsaldeko zazpietan, egingo dute eztanda Aramaioko San Martin jaiek. Jaiei hasiera emateko aurten oso pertsona berezia aukera dute Udalak eta jai batzordeak. Eguzki erromeria taldeko Nicolas Gardoki soinu jole nekaezinaz akordatu dira; egindako lana eskertu gura izan diote Gardokiri eta haren iloba diren Joxe eta Felixi. Gardokirekin egon gara asteon, Barajuen auzoan duen 'Gardokiena' etxean, eta ohikoa duen prestutasunarekin hartu gaitu. Gonbidapena sorpresaz hartu duela dio.

50 urte baino gehiago egin ditu herriz herri, auzoz auzo, plazaz plaza: "Inguruan ez dago herririk bertan jo ez dugunik". Beraz, nor hobeto jaiak eta erromeriak azken hamarkadetan noraino aldatu diren galdetzeko: "Orain ez dakit zer gertatzen den. Halako talde ederrak, musika ederra, baina dantza gutxi. Plazan dantzan egiteko ohitura galdu egin da. Tabernetan saltoka aritzen da jendea, zarata baten...", dio irribarretsu.

"Arrimatzeko aukera ederra izaten zen"

Lehen, kalean egiten ziren erromeria eta dantzaldiak ligatzeko baliatzen zuten askok, Barajuengo soinu jolearen arabera: "Arrimatzeko aukera ederra izaten zen eta gero neska etxera laguntzeko ohitura zegoen. Orain ez dago halakorik".


Hernanik ere «EZ», emakumeen aurkako indarkeriari

Emakumeen aurkako indarkeria bukatu dadila eskatzeko, kontzentrazioa egin zuten atzo hainbat hernaniarrek, Txoko Feministak eta Berdintasun Kontseiluak deituta. Herritar mordoa bildu zen Plaza Berrin Eraso sexistarik ez zioen pankartaren atzean. Besteak beste, bertan izan ziren uztailaren 3an hil zuten eta erasotu zuten Rosario Roman de la Fuenteren eta Yolanda Sanchezen senideak.


Bonusarekin konformatu behar...

lau entsaio egin zituen Hernanik, eta bonus bat lortu zuen horregatik. Gehiago egin zezakeela erakutsi zuen, ordea, Hernanik, eta zapore mikatza ekarri zuen Faduratik, Getxo liderraren etxetik.

Liderra beti lider

Ez dago despistatzerik liderraren kontra, eta atzo hori egin zuten hernaniarrek. Lehenengo minutuetako despistea aprobetxatu zuen Getxok, eta 28-12 joan ziren atsedenaldira. Bigarren zatian erakutsi zuen Hernanik zenbateraino den. Estutu zuten liderra, gogor estutu ere, eta puntu-puntuan izan ziren harrapatzeko. 3 puntu gehiagorekin beste bonus bat lortuko zuten, 7 puntu edo gutxiagoko aldeagatik galtzeagatik. Bonus bat lortu zuten behintzat, lau entsaiorengatik: Iraitz Garmendiak, Igor Etxeberriak, Borja Rodriguezek eta Mikel Orbegozok egin zituzten entsaioak.

Bosgarren, sailkapenean

Hernanik bosgarren jarraitzen du sailkapenean. Hernaniarren motorrak berotzen ari zirenean iritsi da Getxo liderra, eta hurrengo partiduan irabazi beharko du Hernanik. Landaren jokatuko dute, Oviedo taldearen kontra, igandean.


Elkartasun kantu lehiaketako lehenengo fasean Skandalue nagusi

Zapatuko bozketa eta gero, hasi da kantuen sailkapena forma hartzen. Herritarren bozketak lehiaketan %25eko balioa du. Hori dela-eta, Skandalue taldea izan zen herritarren bozka gehien jaso zuen taldea. Bigarren bozkatuena, berriz, Belar Txarrak izan zen, eta Kasik hirugarrena. Gaur bertan, asteazkena, jarri dute abian lehiaketaren bigarren fasea: Interneten jarri dituzte kantu guztiak, elkartasunkantulehiaketa.blogspot.com.es/ blogean, eta dagoeneko hor ere eman daitezke bozkak.

Joan den zapatuan, martxoak 31, Elkartasun kantu lehiaketako zuzeneko aurkezpena egin zuen herriko hainbat taldek. Ordu eta erdi inguruko saioa izan zen, eta Sanagustin kulturgunea jendez leporaino bete zen, herritarrek zuten-eta bozka bidez kantu onena aukeratzeko parada. Antolatzaileek jakinarazi dutenez, "euskal preso eta iheslari politikoen eskubideen aldeko aldarria gau guztian presente egon zen, nola ez, elkartasun lehiaketak ez zuen-eta zentzurik izango aldarri hori gabe".

Zapatuko bozketa eta gero, hasi da kantuen sailkapena forma hartzen. Herritarren bozketak lehiaketan %25eko balioa du. Hori dela-eta, Skandalue taldea izan zen herritarren bozka gehien jaso zuen taldea. Bigarren bozkatuena, berriz, Belar Txarrak izan zen, eta Kasik hirugarrena. Antolatzaileek esan dutenez, "ezer ez dago erabakita, gainontzeko taldeak atzetik dituzte-eta".

Bloga martxan

Gaur, asteazkena, arratsaldean lehiaketaren bigarren fasea jarri dute abian. Sarean jarri dituzte kantu guztiak, elkartasunkantulehiaketa.blogspot.com.es/ blogean. Horrenbestez, nahi duen orok Internet bidez bozkatzeko aukera izango du. Bigarren fase honek ere %25eko balioa izango du lehiaketan. Apirilaren 15ean bukatuko da internet bidez bozka emateko epea.

Lehiaketaren bozketa prozesua osatzeko, ordea, azpeitiar adituek osatutako epaimahaiak baloratuko du, eta apirilaren 16tik aurrera jakingo da zein izango den 2012ko Elkartasun Eguneko kantua. Lehiaketaren sustatzaileek eskerrak eman nahi izan dizkiote Sanagustin kulturguneari, Ekaitz Garmendia grabazioko teknikariari zein herritarrei orain arte eman duten erantzunagatik.

Hamar taldek hartu dute parte 2012ko Elkartasun Eguneko abestia izango dena aukeratzeko lehiaketan: Old Bridge, Sardin Zaharrak, The Friday's Crew, Belar Txarrak, Segabathor, Aldexok, Kasik, Egurra ta kitto!, Skandalue eta Infernuko Hauspoa.


Inkestan galdera berria: 'Gabonetan jaiotza jartzen al duzue etxean?'


Baskoniak bolada txarra eten du ligan, Sevillari irabazita (89-73)

Sevillak zortzigarren aldiz jarraian egin du esku hutsik Gasteiztik itzulerakoa. Laboral Kutxa Baskoniak oso erraz irabazi zion atzo Buesa Arenan, ACB ligako 11. jardunaldian: 89-73. Garaipen horri esker, Gasteizko taldeak eten egin du ligan zeraman bolada txarra —galdu egin zituen azken bi partidak—. Sailkapenean, berriz, laugarren jarraitzen du, 11 partidetatik zortzi irabazita.

Hainbesteak jokatuta irabazi zuten gasteiztarrek. Sevilla koska bat beherago dago, eta atzo, gainera, jokalari garrantzitsuak falta zituen. Hala ere, gai izan bi laurden eta erditan etxekoei aurre egiteko (51-51). Orduan jo zuen kolpea Baskoniak, 16-2ko partziala lortu eta garaipena bideratuta. Ioannis Burusis izan zen berriz onena: 18 puntu, 10 errebote, lau asistentzia eta 30ko balorazioa.

Gasteiztarrek etzi jokatuko dute ligako hurrengo partida, Retabet.es Gipuzkoa Basketen aurkako derbia, Donostian (20:00).


Astebeteko menia eman du Poroxenkok

Ukraina ekialdeko errusiazaleei armak uzteko aukera eman nahi die.Su-etena onartzen ez dutenak «txikitu» egingo dituztela agindu du

Kievek Ukraina ekialdeko mugaldea erabat kontrolatuta daukala egiaztatu gabe ere, astebeteko su-etena eman du Petro Poroxenko presidenteak. Miliziano errusiazaleei ekainaren 27a arteko epea eman die Ukrainako Gobernuak, armak uzteko. Tarte horretan, Kievek «terrorismoaren kontrako operazioa» eten egingo du Donetsk eta Luhansk probintzietan: bonbardaketak bertan behera utziko ditu eta tirorik ere ez du egingo, «milizianoen erasoei erantzuteko ez bada». Hori bai, zazpi eguneko meniaren buruan armak utzi ez eta borrokan jarraitzen duten miliziano errusiazaleak «txikitu» egingo dituztela adierazi du Ukrainako presidenteak.

Donetsk eta Luhanskeko herri errepublikak aldarrikatu eta Errusiako Federazioarekin bat egiteko Kieven kontra armatan altxatutako milizianoei astebete eman die Poroxenkok armak uzteko. «Krimen larririk» egin ez dutenei amnistia bat eman eta ez jazartzeko bermea agindu du Poroxenkok. Legez kanpo okupatutako eraikin ofizialak hustu eta bahituak askatzea aurreikusten du Ukrainako presidentearen planak, eta mugaldean hamar kilometroko babes eremu bat sortzea, entregatu nahi ez duten milizianoek alde egin dezaten.

Halaber, Ukrainako agintea deszentralizatzeko urratsak agindu ditu Poroxenkok, baina lurralde batasuna ez dagoela «eztabaidagai» argitu du. Su-etenaren berri Sviatogorskeko herritarrekin bilduta zegoelarik eman du, Ukrainako presidente hautatu zutenetik herrialdearen ekialdera egin duen aurreneko bisitan.

«Alde bakarreko su-eten labur bat» Ukraina ekialdeko mugaldea kontrolatu ostean emango zuela iragarri zuen Poroxenkok asteazkenean. Baina armadak Errusiako mugalde osoa kontrolpean duenik, atzo ez zegoen hain argi. Rada Goreneko bozeramaile Oleksandr Turtxinvek goizeko lehen orduan esan zuen armadak Izvaryne hiria berreskuratu zuela eta mugalde osoa zeukala kontrolpean. Defentsa Ministerioaren informazioa aipatu zuen, parlamentuaren saioa hastean.

Ukrainako Segurtasun Nazionalerako eta Defentsarako Kontseiluak, ordea, arratsalderako onartu zuen mugalde osoa ez zeukatela kontrolpean. Aitzitik, Mikhail Koval jarduneko Defentsa ministroak esan zuen armadak Errusiako mugaldeko eremuak «inguratuta» zeuzkala eta mugako lerro osoa kontrolatzen zuela: «Indar Armatuen Estatu Gorenaren txostenak halaxe dio».

Ekintzaile errusiazaleen bozeramaile batek, baina, ostegunetik «Dolzhanka eta Gukovoko mugaldean borroka betean» jarraitzen dutela esan zion Ria Novosti berri agentzia errusiarrari.

Gasaren gerra, korapilatuta

Errusiako Gazprom konpainiak Ukrainari gas jarioa eten zionetik —ekainaren 16an, Kievek ez zuelako zorra ordaintzen— auziak konpondu gabe segitzen du. Eta astelehenean are gehiago korapilatuko da, Errusiak eten egingo baitu gasa Ukrainako lur azpiko biltegietan pilatzeko kontratua.

Gazpromek Europako Batasuneko herrialdeetara bidaltzen duen gasa Ukrainatik igarotzen da, eta, 2010ean sinatutako kontratuaren arabera, Europako Batasunak bat-bateko kontsumo gorakada bat izanez gero Naftogaz konpainiaren biltegietatik konpentsatuko luke behar hori.

Ukrainako biltegiak erabiltzeko kontratua etenda, Europako Batasuneko herrialdeek «hornidura eten bat» izateko arriskua dutela jakinarazi du Naftogazek.

Astelehenean Europako Batasuneko Atzerri ministroek bilera dute Ukrainako auzia aztertzeko, eta Pavlo Klimkim Ukrainako kantziler izendatu berria gonbidatu dute Luxenburgora.


Joxe Mari Azkueren eta Esti Curielen irakurketa musikatua

Nagusiekin nagusientzak ekimenaren barruan Esti Curiel aktoreak eta Zumaiako Udal Musika Bandako zuzendari Joxe Mari Azkuek irakurketa musikatua eskainiko dute, bihar, Hogarrean. Hitzak musikaren erritmora du izenburua emanaldiak eta 18:15ean hasiko da.


5,1 graduko lurrikara batek Ekuador astindu du, biktimarik eragin gabe

Guayas probintzian, Ekuadorko hego-mendebaldean, 04:28ak aldera gertatu da (11:28ean Euskal Herrian), Tauratik 18 kilometro hego-ekialdera.

Guayas probintziaren kostaldean, Ekuadorko hego-mendebaldean, 5,1 graduko sismoa jaso da. Orain arte, lurrikarak ez du biktimarik ezta kalte materialik eragin.

Lurrikara 04:28ak aldera izan da (11:28ean Euskal Herrian), 57 kilometroko sakoneran, Taura udalerritik 18 kilometro hego-ekialdera, Ekuadorko Eskola Politeknikoko Geofisika Institutuak iragarri duenez.

Guayaseko zenbait udalerritan zein probintzia horren gertu dauden Azuay, Chimborazo, El Oro, Cañar eta Los Rios probintzietan nabaritu dute sismoa, Ekuadorko Larrialdien Kudeaketa Zerbitzuaren arabera.

Gainera, Andeetako Bolivar eta Loja probintzietan, Manabi kostaldeko probintzian eta Amazonetako Zamora Chinchipe probintzian ere arinki igarri dute.

Lenin Moreno Errepublikako presidenteak lasaitasuna mantentzea gomendatu du bere Twitter kontuan.

Aurreko hondamendi naturalak

2016ko apirilaren 16an izandako 7,8 graduko lurrikara Ekuadorren azken urtetan jasotako hondamendi naturalen larrienetarikoa da.

Guztira, 670 pertsona hil eta milaka pertsona kaltetu ziren, eta milioika euroko kalte materialak utzi zituen. Kostaldean ere kokatuta dauden Esmeraldas eta Manabi probintzietan jaso zituzten kalte handienak.


Mertxe Etxeberria

Mertxe Etxeberriak atzoko diskurtsoan esan zuen ilegalizazioaren ondorioz kale gorrian gelditu zela BH ´legitimoa den gure ordezkaritza politikoa udalean aurrera eramateko baliabiderik gabe`. Hala ere, BH zerrenda bozkatuena izan zela gogora ekarri zuen Etxeberriak ´baina PP eta PSOEko kolonialisten nahia, bertako hainbat partiduren utzikeriak lagunduta, herriaren hitza alde batera` botatzea izan zela esan zuen. Salatu zuen geroztik ´edozeinek eskatu lezakeen udal lokalen erabilera ere` debekatu zaiola BHri eta ´herriak eman ez dien ordezkaritza` bereganatu dutela zenbait alderdik. Ezker Abertzaleak amorerik ez duela emango gaineratu zuen alkate ohiak eta ´hernaniarren alde lan egiten jarraitzeko konpromisoak` lokal baten beharra ekarri diola BHri. ´Udaletxea berriro gotorleku bilakatu denean lokal hau irekia nahi dugu` adierazi zuen.


Historia errepikatu egiten da

Gero eta sarriago hitz egiten da gizakion jardueraren ondorioz atmosferara isuritako gasek berotegi efektuan eragindakoez eta berotze horrek ekarritako klima aldaketaz. Ez da hain ezaguna, ordea, gas haietako batzuek itsasoan disolbatzean sortutako azidotasun prozesua. Biak ala biak egun egiazta daitezkeen gertakariak dira, eta, Itzurungo labarretan irakur daitekeen bezala, jakina da duela 55,8 milioi urte inguru ere gertatu zirela.

Itzurun hondartzara jaisteko goiko zabalgunean, A07 adierazten duen karteltxoa dago horman iltzatuta. Aldameneko flysch geruza ezagunekin alderatuta, Talaimendiko igoeran hasten den horretan, bistakoa da itsaslabarraren zati hori ezberdina dela. Izan ere, tarte batez, gure itsasertzeko paisaia definitzen duten kareharrizko xaflak desagertu egiten dira, eta horien tokian gorri koloreko buztin zerrenda bat ageri da. Gune zehatz horretan ikertzaileek Paleozeno eta Eozeno aro geologikoen arteko muga antzeman dute, eta hor aurkituko dituzte atmosferak jasan zuen beroketa izugarri baten eta itsasoaren azidotzen ziklo baten zantzuak.

Dirudienez, garai hartan atmosfera karbono dioxidoz (CO2) eta metanoz (CH4) bete zen, eta gas horiek negutegi efektu handia eragin zuten. Horrenbestez, tenperatura bospasei gradu igo zen, eta, orain gertatzen ari den bezala, Lurraren klima aldatu egin zen. Alabaina, klimarena ez zen izan aldaketa bakarra; izan ere, itsasoen pH-a jaitsi egin zen, azidoagoa bihurtu zen, eta izaki oskoldunek bizirik irauteko baldintzak erabat okertu egin ziren. Zergatia geroxeago azalduko dugu, baina orain aurreratuko dugu foraminifero bentoniko (itsas hondoko sedimentuetakoak) asko behin betiko desagertu egin zirela.

Foraminiferoak zelula bakarreko organismoak dira. Gehienak itsasoan bizi dira eta oskol karetsua dute. CC United States Geological Survey

Atmosferara isuritako emisioek 10.000 urte inguru iraun zuten, eta, apurka-apurka, egoera orekatura berriro heltzeko, 100.000 urte behar izan ziren.

Eta itsasoa, nola bihurtzen ari da azidoa?

Prozesua uler dezagun, oinarrizko kimikari errepasotxoa emango diogu. Ura izan daiteke azidoa, neutroa edo basikoa. Zenbat eta hidrogeno disolbatu gehiago eduki, ura azidoagoa izango da, eta kimikariek maila hori neurtzeko pH-a erabiltzen dute. Hala, urak pH-a 7 baino baxuagoa baldin badu, azidoa izango da, eta altuagoa bada, berriz, basikoa. pH-aren balio neutroa 7 da.

Normalean, ozeanoaren pH-a 8,0-8,3 arteko balioetan egoten da, eta karbonoaren ziklo naturalari esker orekan mantendu da milioika urtetan. Hala ere, XVIII. mendeko industria-iraultzatik hona, atmosferako CO2 maila handitu egin da: 250 milioiko parte izatetik, 415 milioiko parte izatera pasatu da, eta oreka galdu egin da. Izan ere, itsasoek gas hori xurgatzeko gaitasun oso handia dutenez, atmosferako karbono dioxido estraren laurden bat ozeanoetan disolbatu da, eta azido karbonikoa sortu da. Uretan, baina, azido karbonikoa bi ioietan dago disoziatuta, alde batetik ioi bikarbonatoa, eta, bestetik, ioi hidrogenoa. Azken ioi horren kontzentrazioa igo denez, oreka hautsi egin da, uraren pH-a jaitsi, eta itsasoaren ura azidoagoa da.

3. irudian, karbonoaren oreka kimikoaren ekuazio dinamikoa ikus daiteke: edozein gaitan aldaketa bat gertatuz gero, egoerak beste aldera egingo du. Hau da, CO2 sartzen bada, oreka lortzeko azido karbonikoa sortuko da; eta alderantziz, azidoa gehituz gero, sistemak “ezkerretara” egingo du, CO2 sortze aldera, hain zuzen.

UK Ocean Acidification Research Program-aren webgunetik moldatuta.

Etenaldi nabarmenik gabe, azken 150 urteetan ozeanoaren pH-a hamarren bat jaitsi da; eta beheratze txikia badirudi ere, zifra horrek itsasoaren azidotasunaren % 30eko igoera adierazten du. Adibide bat jartzearren, hainbat ugaztunetan, odoletan halako jaitsiera batek koma egoera eragin dezake.

Ozeanoen azidotasunaren ondorio biologikoak

Itsasoko izaki gehienak ingurune egonkorretan bizitzera daude egokituta, eta bizi baldintzak aldatzen direnean, ondorio larriak (eta, sarritan, itzulezinak) izan ohi dira. Orduan, itsasoetan gehiegizko karbono dioxidoa disolbatzen denean, inguruneko ioi bikarbonatoa azido karbonikoa osatzera bideratzen da, eta, nolabait esateko, beste hainbat erabileratako bahituta gelditzen da. Esaterako, karbonatoaren faltan, fitoplanktoneko alga askok, koralezko arrezifeek, moluskuek, krustazeoek edota ostarrenek, maskorrak edo kanpoko eskeletoak eratzeko zailtasun handiak dituzte.

Parentesi bat eginda, horixe da, hain zuzen, Paleozenoko bizidun askori gertatu zitzaiena; hazteko karbonato eskuratu ezean, ale kopurua murriztu egin zuten edo desagertu egin ziren. Era berean, izaki horiek utzitako sedimentu karedunak falta dira, eta, Itzurungo geruza gorria testigu, horien lekuan buztina besterik ez da aurkitzen.

Bestalde, azidotasunak metabolismoaren hainbat prozesu ahultzen ditu, hala nola, fotosintesia, elikadura, arnasketa edo ugalketa. Horrenbestez, itsas ekosistemek produktibitatea galduko dute, aberastasun biologikoa txikiagoa izango dute, eta aldaketei aurre egiteko duten gaitasuna murriztuko da. Modu berean, piramide trofikoaren katebegi asko kaltetuta izango dira.

Etorkizuna

Iragarpenak ez dira baikorrak, azidotasuna gehiago jaistea espero da, eta 2100. urtean pH-a 7,8ko balioan koka daiteke. Azken 20-25 milioi urteetan inoiz ez da halako aldaketa bortitzik eman, itsasoen ura ez da hain azidoa egon, eta zaila da etorkizunean zer gertatuko den aurreikustea.

1700. urtetik 1990. urtera arte itsasoko azaleko ph-aren gutxikuntza. Ur hotzetan handiagoa izaten da. Plumbago CCBY-SA 3.0

Hala ere, labarretan grabatutako historiak garbi erakusten du egoerak ez duela erraz atzera egingo, eta nekez bueltatuko dela toki berdinera. Gainera, joera bihurtzeko denbora agortzen ari da, nonbait; izan ere, IPCC edo Klima Aldaketari buruzko Gobernuarteko Taldeko adituek hurrengo hamar urteetan jarri baitute muga. Ordurako, ondorioak itzulezinak izan ez daitezen, berotegi efektuko gasen igorpenak 350 milioiko parteetan egonkortu beharko lirateke. Hortxe, bada, guztion erronka.


"Herrialde normal batean biziko bagina bezala konposatzen dugu; zentsurak ez digu eragiten"

1988ko San Fausto jaietan kontzertua eskaini zuen Reincidentes taldeak RIP arrasatearrekin batera. Hiru hamarkada geroago, Durangoko jaietan egongo dira berriro andaluziarrak.

Ez da Durangon joko duzuen lehenbiziko aldia. Zein oroitzapen dituzu?

2014. urtean euskal presoen eskubideen aldeko Kalera Rock jaialdian eskaini genuen kontzertukoa izan da Durangora egin dugun azkeneko bisita. Egun horren bezperan Valladoliden (Espainia) jotzekoak ginen, baina gaixorik nengoela-eta, kontzertu hura bertan behera utzi behar izan genuen. Durangon, ostera, oraindik ere gaixorik egon arren, jotzeko gai izan nintzen eta egun horretako oso oroitzapen onak gordetzen ditut. Jendearen jarrera itzela izan zen gainera!

Aurretik ere Durangoren oroitzapen gozoa dut, izan ere, 1988ko urriaren 15ean RIPegaz jotzeko aukera izan genuen; euren azken kontzertu ofiziala izan behar zen hura, eta nire urteguna zen, gainera. Ikaragarria izan zen!

Jaietan, zer ikusiko dute zuen kontzertura doazen zaleek?

Gure ibilbidearen laburpen bat izango da kontzertua, egin ohi dugun bezala, eta, tartean, iazko abenduan kaleratu genuen Vergüenza diskoko abestiak ere joko ditugu.

Zelako harrera izan du azken lan honek?

Kritika aldetik, onak jaso ditugu. Zaleei ere, orokorrean, gustatu zaie, eta zuzenekoetan ere ondo funtzionatzen ari dira diskoko abestiak; disko guztietan ditugu zuzenekoetan ondo funtzionatzen duten abestiak. Guri asko gustatzen zaigu azken laneko kantuak jotzea, nobedadea delako, baina pasatu barik.

'Se Acabó la Fiesta' abestiaren inguruan zurrunbiloa sortu da [Erorien Haranean grabatu zuten abesti horretarako bideoa]. Orokorrean, ez dira garairik onenak adierazpen askatasunerako. Konposatzerakoan, zentsurak eragiten dizue?

Zintzoki esanda, ez. Taldean hitzartuta ditugun barne mailako kalitate irizpideek baino ez digute eragiten. Herrialde normal batean biziko bagina bezala konposatzen dugu.

Hogeita hamar urteko ibilbidean hogei disko kaleratu dituzue. Oholtza gainera igo aurretik, urduri jartzen jarraitzen duzue?

Bai, noski. Zirrara hori beti dago hor. Eta ez dagoen egunean, utzi egingo dugu.

Eta konposatutako abesti denen artean, nola konpontzen zarete jo beharreko abestien zerrenda osatzeko?

Kaleratu dugun azken laneko abestiekin hasi ohi gara, aurreko birako errepertoriotik kanpo geratu diren abesti batzuk erreskatatzen ditugu, eta abesti ezagunak ere jotzen ditugu, bestela egurra ematen digute zaleek (barrez).

Askotan etortzen zarete Euskal Herrira. Punk mugimenduak birizik jarraitzen du hemen?

Beharbada zerbait jaitsiko zen, batez ere estilo gehiago daudelako gaur egun, eta elkarrekin nahasten dira horiek ere. Guztiz logikoa da.


Beltzeniako lokaztiak ezagutzeko irteera antolatu dute asteazkenean

Lertxuntxo zuri bat, Bidasoko estuarioan janaria bilatzen

Munduko Hezeguneen Egunarekin bateginez, hainbat ekintza antolatu dituzte Behe Bidason etzirako, otsailaren 2rako, horietatik bi Hendaian. Goizean, Beltzeniako lokaztiak ezagutzeko hiru orduko irteera antolatu dute; ornitologiara hurbiltzeko asmoa dutenentzat bereziki interesgarria izango da. 09:00etan abiatuko da txangoa, Badiako etorbideko Jean Moulin biribilguneko behatokitik. Arratsaldez hitzaldi bat emango dute Nekatoenean, Gure estuarioaren aberastasun ezkutatuak eta etorkizuna izenburupean, 18:00etan. Bi ekitaldiak IAEZI Euskal Itsasbazterrak antolatu ditu eta frantsesez emango dira (izena aldez aurretik ematea gomendatzen da: 0559-20 37 20).


Parot Doktrinaren aurkako elkarretaratzea egin dute Egian

Herrira herri mugimenduak deituta, Egiako epaitegiaren aurrean elkarretaratzea egin dute 50 lagun inguruk. 70 euskal presori ezarritako Parot Doktrinaren aurka egin dute protesta, horretarako 70 aulki huts jarrita. “Epaitegian bildu gara 197-2006 doktrinaren inguruan Estrasburgoko giza eskubideen tribunalak egindako sententziaren aurrean, pentsatzen dugulako epaitegiek ezin dutela beste alde batera begira jarraitu. Lehenbailehen pertsona horiek aske geratu behar direla uste dugu, Estrasburgok esaten duenaren arabera doktrina hori legez kanpokoa delako eta oinarrizko eskubideak urratzen dituelako. Beste alde batetik, gure elkartasuna adierazi nahi diogu Josu Uribetxeberria presoari eta bere sendiari; minbizia du eta jaso behar duen tratamendua bateraezina da kartzelako bizitzarekin”, adierazi dute Herrirako kideek.

50 lagun inguru batu dira Egiako epaitegiaren aurrean egindako elkarretaratzean (Argazkia: Estitxu Zabala)


Iraila onaren ondorioz, urria aberats

Oso aste aberatsen aroan gaude eskaintzari dagokionez, udakoek oraindik iraungo baitute, negutegiei esker gehiago gainera, eta negukoak ugaritzen ari direlako.

Udazkenean jaso ohi dira intxaurrak, gaztainak, hurrak, sagar mota asko… Zorte pixka batekin onddoak, gibelurdinak… Baratzeetan, berriz, kalabaza punttu-punttuan da, eta babarrunak zer esanik ez. Barazkietan zerba, arbi, porru, borraja, eskarola… Poliki-poliki gure otorduetatik desagertzen joango lirateke tomatea, piperra, kalabazina, luzokerra eta abar lurrarekiko lotura mantenduko bagenu eta garaian garaikoa aukeratuko bagenu. Baina horretarako jakin mina eta nahia beharrezkoak dira, izan ere, eskaintza ez baita agortzen, hemen ez bada dagoen tokitik ekartzea erabat normaldu da. Ondorioz, noizkoa den ez dakigu, eta nondik datorren erreparatzeari utzi diogu.

Arantxa Zurutuzaren azaloreak

Orain aza familiako guztien garai naturala da. Atzo ikusi genituen lehen bruselazak, Aramako Iturrioz baserrikoak (Arizmendi); oso harrera ona izan zuten. Lehen azaloreak ere Aramakoak izan ziren, Goiko Etxeberrikoak (Zurutuza). Pakchoi aza ere salgai zegoen, Ibarrako Montesenekoek ekarria. Frutei dagokienez, Altzagako Etxeberri Goikoa baserriko Arantxa Lopetegik irasagarra ekarri zuen, eta kiloa 3 euroan jarri salgai. Lehen mizpirak ere ekarri zituen, baina oraindik gogorrak, itxoin egin behar jateko puntuan izan arte.

Loreetan ere panorama aldatzen ari da

Pentsamendu, biola, anthirrinium, bellis edo basabitxilorea hasi dira, baina oraindik ez lore postu guztietan. “Orain arteko beroekin ez gara atrebitu, baina datorren astetik aurrera bai, denak prest ditugu” adierazi zigun Aramako Maria Dolores Mendizabalek.

Landareei dagokienez, Patxi Izagirreren hitzetan “aldatuta behar dute, azalorea, aza, eskarola… eta justu ia udaberriko aza, porru edota brokoliarentzat. Laster, hurrengo ilbeheran. udaberriko tipula prest izango da”.

Iñaki Azanza lore eskaintza berriarekin

Hemengo mendia zuhur

Onddoei dagokienez, aurten orain arte ezer askorik ez. Espezien itxuran eta izenetan erreparatuz, kolore guztietakoak ziren atzo aukeran: zizahori, esnegorri, saltsa perretxiko beltza, gibel urdin gutxi batzuk baina hemengo oso onddo gutxi. Halere, atzo kilo asko ziren salgai, 500 bat batu genituen, eta batzuk oso ikusgarriak gainera: “Avilatik ekarri ditugu hauek, ia kilo ingurukoak dira batzuk”,Lasak kontatu zigunez. Urriak izenari ohore egingo ote dion edo emankor bukatuko duen ikusgai da.

Ordiziako azokako prezioak


Txinaren agintea barreiatzeko bidea

Txinako ekialdetik Afrikaraino doan azpiegitura eta merkataritza sare erraldoia martxan jartzeko proiektuari bultzada eman dio Pekinek. Asiako erraldoia eta mundua elkarri lotzeko inoizko proiektu handinahitsuena da, baina herrialde batzuk ez dira fio zetaren bide berriarekin.

XXI. mendeko munduko ordenak zerikusi gutxi izango du XX. mendekoarekin. AEBen hegemonia ukaezinaren aroa igaro da, eta badirudi mendebaldeko blokearen nagusitasuna amaitzekotan dela. Txina eta gorabidean diren Asiako potentzien multzo handi bat ari da euren botere demografikoa baliatzen, eta munduan dagokien lekua exijitzen dute. Baina ez diote Europako kolonizatzaileen ildoari jarraitzen. Globalizazioak eskaini dizkien tresnak erabiltzen dituzte: eskulangintza, teknologia eta berrikuntza, barne merkatu handiak eta inbertsioak planeta osoan.

Zetaren bide berria —Xi Jinping presidentearen arabera, Txinan hasi baina «mundu osoarena» dena— adibide ona da ikusteko nola ari den Asiako erraldoia mendebaldearen lekukoa hartzen mundua egituratzeko orduan. Azpiegitura eraikuntza eta integrazio komertziala bilatzen dituen proiektu megalomanoa da: 4.400 milioi biztanle eta BPG globalaren %40 sortzen duten 68 herrialderen parte hartzea du. Lurreko eta itsasoko ibilbideen bidez lotuko dituzte. Ingurabidearen eta Bidearen Ekinaldia izen ofiziala jarri diote, eta joan den astean egin dute Pekinen lehen nazioarteko foroa orain dela hiru urte jaurti zen ideia zehaztugabeari edukia emateko.

Ekitaldian parte hartu duen estatuburu kopuru handia ikusita —proiektuak izan dezakeen indar ekonomikoa laudatu eta prest agertu direnak parte hartzeko—, badirudi mundua prest dagoela egoera berri bati ekiteko, non munduko boteregune nagusia ekialdera mugiaraziko den. Izan ere, hutsune garrantzitsuena, espero zena eta jakina zena, Donald Trump izan da. Azken finean, AEBetako presidentea da, iragarri dituen neurri protekzionisten ondorioz, Txina sustatzen ari dena globalizazioaren eta merkataritza librearen aitzindari gisa.

Ez dirudi Pekinek pasatzen utziko duenik aberats polemikoak eskaini dion abagunea, eta, zehaztasun gutxi izanagatik, dudarik gabe zetaren bideak izan dezake erregimen komunista gailurreraino eramateko indarra. Xik iragarri du 113.000 milioi euro bideratuko dituztela «bakea, integrazioa eta merkataritza librea» ardatz izango dituen bidea eraikitzeko. Txinako mandatariak ziurtatu du planarekin hautsiko direla «aurkakotasun eta botere diplomatiko jokoen» iraganeko eskemak.

Ekialde Urruneko Foroko espezialistak bat datoz ideia horrekin. «Munduarekin harremanetan jartzeko Txinak inoiz egin duen proiektu handinahitsuena da», diote azterketa batean. «Ideiaren sorrera garrantzitsua da. Txinak antzinatik Asiako auzokoekin dituen harremanetatik abiatzen da, Txinaren loraldiak dagoeneko bistako eragina duen herrialdeekin dituen harremanetatik». Australiako Unibertsitate Nazionaleko foro horrek azpimarratu du aukera handiak eskaintzen dituela, bost alor ezberdinetan neurriak proposatzen dituelako, integrazio ekonomikoa errazte aldera: araudiak, azpiegiturak, merkataritza eta inbertsioa, finantzak eta truke sozialak.

Zehaztasun falta

Dena den, oraindik askok galdetzen diote euren buruari —eta ez zaie arrazoirik falta— nolakoa izango den zehazki zetaren bide berri hori, Eurasia zeharkatu zuen iraganeko ibilbidetik haratago jo eta itsasotik Afrikaraino iritsiko dena. Kontrakoen ustez, azken helburua da izaera neokolonialeko marko bat ezartzea, Txinako ekonomiari mesede egiteko, batez ere: bere produktuak saltzea erraztuko duten trenbideak —Txina ekialdeko Yiwu hiritik Madrileraino doa bat—, Txinako enpresen eskuetan geratuko diren azpiegitura proiektu erraldoiak, eta milaka milioi euro inbertsio modura mozorrotutako maileguetan gutxien garatuta dauden herrialdeek Pekinekiko duten mendekotasuna areagotuko dutenak.

Kezka hori nabaritzen dute Pekin eta Singapur abiadura handiko bide baten bidez lotu nahi dituen proiektuan parte hartzen duten Asia hego-ekialdeko herrialde batzuk. Laosen eta Thailandian erresumina eragin du planak, ez baitiote justifikaziorik ikusten halako inbertsio erraldoi bati, ziur aski etekin handiena Txinan geratuko baita. Edonola ere, Asiako erraldoiko agintariek ziurtatu dute proiektu guztiek badutela horietan parte hartuko duten gobernu guztien babesa, eta elkarrenganako etekina bilatzen dutela. Win-win (irabazi-irabazi, ingelesez) modan dagoen kontzeptua da.

Nahiz eta zalantza asko ez argitu, joan den asteko foroak balio izan du proiektuaren handitasuna baieztatzeko, eta zenbakiak jarri dizkio Txinak atal ezberdinetan egin nahi duen apustuari. Gobernuak eman dituen datuen arabera, Pekinek 8.000 milioi euro jarriko ditu lurreko eta itsasoko bideetan obra zibilak egiteko. Era berean, bazkide txiroenak 265 milioi eurorekin lagunduko ditu, premiazko elikagai programak egin ditzaten. Bestalde, atzerriko 5.000 zientzialari eta administrari heziko ditu, Txinan ikertu nahi dutenentzat 2.500 egonaldi labur eskainiko ditu, eta elkarlanean egindako 50 laborategi eraikiko ditu proiektuan dauden herrialdeetan. Guztira, planaren diru funtsak 50.000 milioi eurotik gora ditu jada.

Kapital horren kudeaketan zeregin ezinbestekoa izango du Azpiegituretan Inbertitzeko Asiako Bankuak. Nazioarteko Diru Funtsaren eta Munduko Bankuaren aldean sortu den proiektu paraleloetako bat da, erakunde horiek Txinari eragiten dioten mesfidantza tradizionalari jarraituz. Bistan da Xik —Mao Zedongen eta Deng Xiaopingen ondoren botere handiena izan duen Txinako presidenteak— bere arrastoa utzi nahi duela historian, oinarri militarra baino gehiago ekonomikoa duen munduko ordena berri bat sortuta. Haren hitzetan, «bidezkoa, arrazoizkoa eta gardena» den sistema berri bat sortu nahi du. Xirentzat, zoritxarrez, hor dago arazoa: hainbat herrialde eta gobernu ez dira hitzokin fio, hain justu ere Txinaren lidergoak opakutasun handiegia duela uste dutelako.


Mendiak dio plana ezarri beharko dutela dekretu bihurtzen bada

Hala ere, zehaztu du ez lukeela zertan "hautsi" Funtzio Publikoaren Mahaiarekin lotutako akordioa. Jaurlaritzaren bozeramaileak prentsaurrekoa emango du 11:00etan, Legebiltzarrean.

Idoia Mendia Eusko Jaurlaritzaren bozeramaileak esan du Espainiako Gobernuak indarrean jarriko duen defizitaren aurkako planak EAEn izango duen eragina aztertzen ari direla, baina lege dekretuz onartzen bada, erkidego guztiek ezarri beharko dutela gogorarazi du.

Radio Euskadiren Ganbara saioari eskainitako elkarrizketa batean Jose Luis Rodriguez Zapatero Espainiako gobernuburuak atzo iragarri zuen plana izan du hizpide. Zapaterok iragarri zuenez, funtzionarioen soldatak % 5 murriztuko dituzte 2010ean eta pentsioak izoztuko.

Mendiak adierazi du Jaurlaritza aztertzen ari dela aurrezteko planak EAEn izango duen eragina, "zuhurtzia handiz", oraindik zehazteko dagoelako.

Euskal funtzionarioen soldatei dagokienez, neurriek hartuko duten izaera legala izango omen da garrantzitsuena. Izan ere, "lege dekretua egiten badute, oinarrizko legea izango da eta erkidego guztiei eta Estatuaren Administrazio orokorrari eragingo die, baina ikus dezagun nola egiten duten, lege dekretu egiten duten edo beste formula bat erabiltzen duten", gaineratu du.

Mendiak esan du soldatak izozteak ez lukeela zertan eragin Funtzio Publikoaren Mahaiarekin lotutako akordioen "haustura". "Eusko Jaurlaritzan zuhurrak izan nahi dugu eta lasaitasun mezua helarazi, zeren Europan egokitzeko neurri batzuk baitira", Mendiaren arabera.


Irina, olibak eta txokolatea: apirileko ezinbestekoak

Zeintzuk izan dira upermerkatuetan arrakasta gehien duten produktuak apirilean? Alainek zerrendatu dizkigu.

Konfinamendua hasi zenetik, gure erosteko ohiturak aldatzen joan dira. Oraintxe bertan, gehien saltzen diren produktuen inguruan hitz egin digu Alain Perezek.


Lagun bat hil da Bermeon, traktore batek azpian harrapatuta

Mendian lanean ari zela izan da ezbeharra.

Demiku auzoan, mendialdean lanean ari zela, hil da 71 urteko laguna. Traktorea irauli eta azpian harrapatu du.

21:00ak inguruan jaso dute abisua, Herrizaingo Sailak jakinarazi duenez. Senideak ezbeharraren lekuan izan dira, eta gorpua identifikatu dute.


Patuaren eragina eta askatasuna aztergai

La mano del destino: Libertad' izeneko eleberria aurkeztu du Imanol Etxabe herritarrak gaur arratsaldean, Manuel Lekuona kultur etxeko hitzaldi aretoan. Aipatutakoa lehenengo lana du Etxabek; autoargitaratutakoa da. Fantasia epìkozko istorioa da, filosofiaren eragina ere baduena.

Hainbat lasarteoriatar hurbildu dira aurkezpen ekitaldira. Idazlearen azalpenak adi entzun ostean, galderak egiteko eta liburua erosteko aukera izan dute. Etxabek jakinarazi duenez, salmentagatiko irabazien zati bat Medicus Mundi Gipuzkoa erakundeak eramango du. Amazon plataforman ere erosi daiteke eleberria.

Sion Selaphain alkimistaren gorabeherak

Gerrate bortitzez jositako garai ilunen ostean, bakea iristen da Seleneko Uhartedira. Sion Selaphain alkimista gaztearen istorioa kontatzen da eleberrian. Zigilatua geratu da haren patua, kleroak bere familia kondenatu ostean.

Gaiden maisuak heriotz seguru batetik libratzen du Sion, eta bizi-filosofia berri bat erakutsi. Hori abiapuntutzat hartuta, bizitza berri bati ekiten dio Sionek, eta anaia salbatzen saiatuko da.


‘Duo Jade’ talde kubatarra gaur Biterin, doan

Azeri taldeak antolatuta, Duo Jade talde kubatarrak eta Oskar Estanga musikari nafarrak kontzertua emango dute gaur, 20:00etan, Biterin. Sarrera doan da.


“Partida bat baino, jolasa izango da gurea”

San Mamesen jokatuko den azken derbia baino ordu batzuk lehenago, Bilboko BBK Aretoan Bertso derbia jokatuko dute. Athletic-Real derbi berezia bertsoetara jokatua. Arratsaldeko zazpietan hasiko da. Andoni Egaña, Maialen Lujanbio eta Amets Arzallusek Reala ordezkatuko dute, eta Anjel Mari Peñagarikano, Oihana Bartra eta Jone Uriak kolore zuri gorriak defendatuko dituzte.

Real Sociedad taldearen webgunean Reala defendatuko duten hiru bertsolariak elkarrizketatu dituzte. Lujanbioren ustez, “Partida bat baino, jolasa izango da gurea”. Bertso derbia realzaleek irabaziko duten galdetu diete bertsotan. Eta bertsoa jarraituz erantzun dute. Egaña hasi da: “Ez da faltako behintzat gure izerdia”. Lujanbiok jarraitu du: “Aukera izango da erdia eta erdia”. Eta Arzallusek bukatu du: “Garaipena da pozik uztea herria”.

Ekitaldi honen asmoa, bi taldeen arteko elkarren leia eta derbietan sortzen den giro atsegina indartzea da.


Inor ez da mutu

Horrelaxe, hurrenkera honetan: itsas ertza, itsas amildegi eta hondartzak, mendia, trikuharri bat, Michelin izardun sukaldariak, hiriburuetako festak, mundu mailako arkitektoek eraikitako upeltegiak, Euskadiko Orkestra Sinfonikoa Ainhoa Artetarekin, museoak, Ibarrola eta Omako basoa, Zinemaldian izan diren hainbat aktore ezagun, Txillida eta Chillida-leku, Donostiako aquariuma eta Kursaala, Bilboko Guggenheim museoa eta Euskalduna jauregia, Gasteizko Santa Maria katedrala, jazzaldiak, autobiak eta aireportua, txalaparta jotzen bi lagun, kongresuak eta azokak, pintxoak, itsasertza. Irudi horiek denak elkarri kateatuta. Denak urrutitik hartuak, asko airetik ateratakoak. La Oreja de Van Gogh talde donostiarraren Promesas de primavera kantuaren erritmoan, bideoaren arduradunen hitzetan «Euskadin zabaldu den esperantza eta bake aro berriaren isla» den kantuaren erritmoan.

Hauxe da Gipuzkoa, Bizkaia eta Araba atzerrian ezagutzera emateko Jaurlaritzako Turismo sailak osatu duen kanpainaren funtsa. Donostiako musika taldeak Espainian, Europan eta Ameriketan aurki emango dituen kontzertu guzti-guztietan bideo hori jarriko du, eta han eta hemen emango dituen prentsaurreko eta elkarrizketa guzti-guztietan turismo kanpaina eta Euskadi aipatu eta aupatzeko konpromisoa hartu du.

Ez dakit nola egiten den musikaren gaineko elkarrizketa batean zure babeslearen leloa —areago babeslea gobernu bat denean— koherente samar sartzeko; ez dakit nola egiten den dotore antzean, mezetako errezoen erdian diru poltsaren txintxina gehitxo ez entzuteko. Ez dakit, turismo kanpaina eraginkorra izango den. Demagun baietz, La Oreja de Van Gogh taldearen sonak eta bideoak jendea erakarriko duela Euskal Autonomi Erkidegora. Ados. Musika talde batek nolatan onartu dezakeen horrelako enbaxada bat, nago, diruak baino ezin duela azaldu. Agian, erratuta nago, eta ez da horrela, eta nik neuk ez antzeman ez atzeman ditzakedan zentzuzko arrazoiak badira. Ez da gehiegi kezkatzen nauen afera, hala ere.

Geure buruari bezala kanpokoei zer garen adierazteko eraikitzen dugun irudia zer nolakoa den eta zergatik eraikitzen dugun eraikitzen dugun moduan, horrek bai kezkatzen nau. Bideoak Euskadi zer den edo nolako saldu nahi dugun nahiko argi uzten du. Bestela esanda, zer ez den. Zer den argazkitik kanpo utzi duguna.

Paisaia, gastronomia, Ibarrola, Txillida, Zinemaldia, Jazzaldiak, musika klasikoa, eraikin arkitektoniko zahar eta berri ikusgarriak eta komunikabide onak. Horixe da bideoak indar gehienez adierazten duena. Ez paisaiak, ez gastronomiak, ez eskulturek, ez musika klasikoak, ez jazzak, ez eraikinek ez dute hitz egiten. Beraz, Euskadiren eta Euskadi horretako herritarraren irudikari horretan hitz egiten duten osagarriak saihestu egin dira. Zergatik? Agian, geure buruaren argazkian ez dadin hizkuntzaren kontuan katramilatuko gaituen elementurik agertu. Beharbada erratuta nago, baina, nago, orain hogeita hamar urte euskaldun izatea euskaltasunaren edo euskal adieraren barneko irudikari horren ezaugarri garrantzitsutzat hartzen zuela herritarren gehiengoak, eta gaur egun ez dela horrela. Nahiago nuke erratuta egon, baina, nago, gaur eta hemen erdaldun izatea dela euskaltasunaren eta euskal adieraren araua gehiengoaren arabera. Nahitara egin dela uste dut, erdarazko hedabideek —ez horiek bakarrik—, batzuk propio besteek hala nahi gabe, lan handia egin dutela pentsamendu kolonizatua eraikitzen eta barreiatzen, azken hamarkadetan.

Eskulturak berak ez du hitzik esaten, badakigu, baina badu hizkuntza, eta bideoan ageri direnena gaztelera da. Nago, ezin dela kontrakorik esan esentzialismoan erortzeko arriskurik hartu gabe. Berdin gastronomiarena edo arkitekturarena. Paisaiak, itsas bazter eta mendi, bertako hiztunen hizkuntza hitz egiten du. Izan ere, mutu, ez inor ez ezer ez da mutu. Ez dago hizkuntzarik gabeko lurrik. Lurrik gabeko hizkuntzarik baliteke. Baina hizkuntzak lur geografikoa eta lur alegiazkoa behar ditu izango bada.


Iñigo Martin eta Andoni Tolosaren zubia, eder eta sendoena

Hernaniarrek irabazi dute Donostiako ‘puentekolganteen’ Maketa Lehiaketa. Bi sari zeuden jokoan eta biak irabazi dituzte: estetikoa eta funtzionalitatearena. Sari bakoitza: 600 euro.

Altzairuzko bi alanbre rollo, 500 makiltxo eta hilabeteko epea. Horixe da Iñigo Martin eta Andoni Tolosa hernaniarrek erabili ahal izan dutena. Eta emaitza, Donostiako I. Zubi Esekidun eta Tirantedunen Maketa Lehiaketa irabaztea. Bi ataletan, gainera. Hau da, lehiaketako partaideek puentekolgante baten maketa aurkeztu behar zuten material horiek erabilita eta bi hernaniarren zubiak lortu ditu sari estetikoa, alde batetik, eta erabilgarritasunari dagokion saria, bestetik.

62,600 kg eusteko gai

Erabilgarritasuna puntuatzeko, zubi gainean baldosak jarri zituzten epaimahai kideek eta Martin eta Tolosaren zubiak eutsi zituen kilo gehien. 62 kilo eta 600 gramo, hain zuzen. Bigarren saria lortu zuen zubiak 20 kilo eta 600 gramo eutsi zituen. Sari bakoitzean 600 euro jaso dituzte hernaniarrek Dinitek Junior Enpresaren eskutik. Lehiaketa ostegunean izan zen Donostiako Eskola Politeknikoan. Denera, bost proiektu aurkeztu diren.


Inditexen urrezko zarana

Donostiako San Martin saltoki gunean 2.800 metro koadroko Zara berria zabaldu du Galiziako multinazionalak, 150 langilerekin.


Elurra kentzeko bi makina ari dira lanean

Diputazioaren makina Bergara, Eibar eta Kanpanzarrerako bideak garbitzen ari da. Udalarena, berriz, industrialdea, herrigunea eta baserrietako bideak.

Diputazioaren elurra kentzeko makina gau eta egun ari da lanean. Horrela esan digute Elgetako Udalean. Bergara, Eibar eta Kanpanzarrerako bideak garbitzen ari da beti ere Bergarako bideari lehentasuna emanez.

Udalaren makina goizeko 6:00etan hasi da lanean. Industrialderako sarrera garbitu du lehenengo. Ondotik, Torrealdea moduko auzo aldapatsuak, Eguneko Zentrorako bidea eta baserrietarako bideak Karabieta ingurutik hasita. Makina hau eguerdiko 14:00ak arte arituko da lanean. Beharra sumatuz gero arratsaldean ere lanean jarraituko du.

1.300 kilo gatz

Udalak 1.300 kilo gatz ditu gordeta biltegian. 300 kilo joan den urteko soberakinak dira eta beste 1.000 kiloak urtarril hasieran erosi ziren. Ez da oraindik inor gatz eske joan udaletxera. Dena den, beharra izanez gero biltegiko giltza Juan Ramonek dauka. Eskatu besterik ez dago.


Barrea eta umorea oinarri hartuta, ‘Risoteando’

hitzaldia, bihar

Risoteando izenburupean, hitzaldia emango du bihar Maria Jose de Truebak. Trueba, Rebirthing, Focusing eta Familia Konsterlazio orientatzailea da. Biharko hitzaldian, barreak eta umoreak bizitzan duen garrantziaz hitz egingo du, rebirthing eta focusing teknikei lotuta. Hitzaldia 19:30etan izango da Biterin.


Antsoainek Nafarroako Lauko Sokatira Txapelketako 3. jardunaldia hartuko du

Larunbatean, 17:00etan, Antsoaingo pilotalekuan. Bigarren jardunaldia jokatuta, kadeteetan Iñigo Aritza bigarrena doa eta Andra Mari laugarrena

Nafarroako Lauko Sokatira Txapelketa aurrera doa. Apirilaren 22an txapelketako 2. jardunaldia jokatu zen Lesakan. Gizonezkoen 320 kiloko Txapelketako 2. jarduna, 20 urtez azpikoen 280 kiloko 2. jardunaldia, emakumezkoen 255 kiloko 2. jardunaldia eta kadeteen 280 kiloko 2.jardunaldia izan ziren Lesakan jokatu zirenak.

Kadeteen Nafarroako Lauko Sokatira Txapelketako 2. jardunaldian bost talde lehiatu ziren, tartean Sakanako Iñigo Aritza eta Andra Mari ikastolak. Orain arte jokatutako bi jardunaldiak kontuan hartuta, Basaburua da talderik onena (10 puntu), Iñigo Aritza (8 puntu) eta Berriozar (4,5 puntu) taldeen aurretik. Andra Mari laugarrena da (4 puntu) eta Anar bosgarrena (3,5 puntu).

Nafarroako Lauko Sokatira Txapelketako 3. jardunaldia larunbatean jokatuko da, 17:00etan, Antsoaingo pilotalekuan.


Ikasle bakoitzak 600 euro baino gehiago beharko ditu ikasturtea hasteko

Ikasturtera buelta honek familien gastuak dezente ugaritzen ditu. Eskola materiala, arropa, ikastetxearen matrikula… Euskal familiek, seme edo alaba bakoitzeko, 600 euro baino gehiago gastatuko dituzte.

Familien poltsikoak dezente igarriko duten arren, aurreko urtetik hona, eskola material eta zerbitzuak %1 besterik ez dira igo. Hala ere, ikasle bakoitzak 600 baino gehiago xahutuko ditu lehen hilabete honetan. Arropa, garraioa eta liburuak izango dira gastu handienak.

Dirutza horri aurre egiteko familiak hasi dira beharrezkoak ez diren gastuak murrizten eta aurreko urteko materiala berrerabiltzen.


Atsotasunaren aldarri poetikoa

'Andrezaharraren manifestua' aurkeztu du Mari Luz Estebanek, Pamielarekin. Bere bigarren poema liburua du. Zahartzaroari buruzko kezkak izan ditu idazteko akuilu

«Saiakera bat idatz zezakeen, erreferente bat baita horretan ere, dakigun bezala, baina nahiago izan du beste tresna bat hartu, poesiaren bidea jorratu». Pamiela argitaletxeko Jose Angel Irigaraik, atzo, Mari Luz Estebanen (Pedrosa de Valdeporres, Burgos, Espainia, 1959) Andrezaharraren manifestua poesia liburuaren aurkezpenean. Hautuaren nondik norakoak idazleak berak zehaztu zituen, liburua duela bi urte jaio zela nabarmendu ostean. «Basauriko Marienea emakumeen etxean mintegi bat antolatu genuen. Konplexurik gabe. Nola jarri zahartzaroa agenda feministan izena jarri genion. Niretzako oso inportantea izan zen, eta han atera ziren gai asko daude, nola edo hala, liburu honetan». Momentu hartan bertan erabaki omen zuen zerbait idaztea. Hasieran ez zeukan oso argi nola, baina. «Iruditu zitzaidan poesia idazteak irudimenerako eta esperimentaziorako aukera gehiago eskaintzen zidala. Gainera, hain argi ez nituen gauzak garatzeko bidea ematen zidan».

Hautu horren emaitza da Andrezaharraren manifestua. Kezka pertsonal batetik, eta, batez ere, kezka sozial eta politiko batetik,«zahartzaroaz edo zahartze prozesuaz» idatzitako lan bat. 60 urte beteak dituenean. Gaiari buruz gogoeta «gutxi» egiten dela iruditzen zaiolako; «kontzientzia sozial eta feminista minimo bat daukagun emakumeen zahartzeaz, batez ere».

Idealizazioaren eta negatibizazioaren muturretatik ihes eginez idatzi nahi izan du Estebanek. «Zahartzaroa bere konplexutasunean aurkeztu nahi nuen. Emakume zaharrak errealitate berriak bizitzen ari dira gaur egun, eta errealitate berri horiek nahiko ikusezin daude gizartean. Nik keinu txiki bat egin nahi izan dut, proposamen bat, gai batzuk ateratzeko». Horretarako sortu du Andrezaharra, idazleak «figura poetiko-politiko» deitu diona. Oihartzun eginez, neurri batean, neskazahar hitzaren adierei. «Atsotasuna aldarrika dezagun. Neskazaharren historia berreskuratu eta berrirakurri egin behar dela uste dut. Jarrera politiko bat ere bada hori». Estigma kentzeko bakarrik ez —«estigma bat egon baita, eta, maila batean, oraindik ere badago»—; emakume haiek irudikatzen zuten bizitzeko modua berrikusteko ere bai. «Ez da ahaztu behar bizitzeko modu hori, gaur egun, nahiko ohikoa dela: emakume asko bizi da bakarrik, bikoterik gabe, harremanak eduki ala ez».

Zahartzaroa hainbat gairekiko distantzia ezartzeko garaia da, idazlearen ustez. Generoarekiko, esaterako. «Andrezaharra binarismoaren disidentea da, emakume-gizon dikotomia horretatik pixka bat harago kokatzen da». Sexualitatearekiko ere antzeko jarrera sumatu ei du emakume edadetuen artean. «Galdera oso interesgarriak planteatzen dira zahartzaroan. Eta galdera horiek ez dira bakarrik adin tarte horretaz pentsatzeko. Emakume zaharrak ekarpen bat ari dira egiten, baina ekarpen hori ez dago inon; ezta feminismoan ere».

Horiek guztiak azaltzeko, hiru ataletan antolatu du Estebanek bere bigarren poesia liburua. Galdera-ikurra izena du lehenak. Bertan, bere bizitzan egon diren emakume heldu eta zaharrak «berreskuratu», eta haien irakurketa bat egin du. Gorputzaren iragaitza izena jarri dio bigarrenari. Hirugarren zatiak, Andrezaharraren manifestua-k, ematen dio izena liburu osoari. «Atal horrek ematen dio zentzua liburuari, manifestuak berak». Hor, formatua aldatu du. Testu jarraitua erabiliz, plaza izkina batean jezarri du Andrezaharra, bere burua idazten eta gogoeta egiten, bere bizitzaz, generoaz, sexualitateaz, gorputzaz, zaintzaz, erretiroa hartzeaz... «Subjektu anizkoitz eta konplexu bat sortu dut; ezein emakumek ez du ordezkatzen Andrezaharra. Badakit emakume zahar guztiek ez dituztela baldintza berak bizi, ez maila ekonomikoan, ez beste batzuetan, eta hori kontuan izan dut idaztean». Manifestuaz ari denean zertaz ari den zalantzarik balu norbaitek, idatzia utzi dio liburuan: «Manifestu bat da/ esanguraz bete nahi den/ aldarri bat/ gai, arlo, eremu batean non/ esanahiak kerratuz doazen/ eta errealitate berriak/ isilik ere/ garrasika hasten diren/ manifestu bat da/ zure garaiaren eta zure gizartearen/ Arrazoiaren aurka idaztea/ leiho bat zabaltzea etorkizunera». Ariketa hori ere egin nahi zuen, hain justu: «Iraganera begiratu, etorkizunaren eraikuntzan erabiltzeko».

Aurrekoaren ildotik

Sei urte joan dira Mari Luz Estebanek Amaren heriotzak libreago egin ninduen (Pamiela) poema bilduma eman zuenetik. Ordutik, gaztelaniara eta katalanera itzuli dute, Jose Angel Irigaraik atzo nabarmendu zuenez. Bigarren liburua ere aurrekoaren bidetik dator, haren ustez: «Poesia honen lirikotasuna ez dago forman. Idazteko bere modu naturalaren tolesetan deskubritzen duzu poetika bat: bizitza berarena».


Baztango Mendigoizaleak.Otsailaren 4an Jarara.


Herritarron Ituna Hegoaldeko bi parlamentuetan utzi du GEDk

Balio handia eman dio Eusko Legebiltzarreko orain arteko akordioari. "Nafarroan ere erabakitzeko eskubidean oinarritutako etorkizuna eraikitzen hasteko garaia da".

Gure Esku Dago-k uste du "euskal herritarren erabakitzeko eskubidea gauzatzeko konpromisoa oso sendoa" dela —joan den ekainean, adibidez, 175.000 lagun batu ziren Donostia-Bilbo-Gasteiz giza katean—, eta adierazi du konpromiso hori "arrazoiz beteta" dagoela: Herritarron Itunean. Gaur Eusko Legebiltzarrean eta Nafarroako Parlamentuan utzi du dokumentua. "Uste dugu ordezkari politikoek aintzat hartzeko modukoa dela. Horregatik, ekarri dugu parlamentuetara, eta eskatu dugu ale bana ematea talde parlamentario guztiei".

2.019 arrazoi daude Herritarron Itunean. "Hausnarketa eta ariketa erabat herritarra izan zen, eta mila lagunek baino gehiagok parte hartu zuten herriz herri antolatu genituen dinamiketan. Guztira, 2.019 arrazoi bildu dira dokumentu batean, gaika sailkatuta", dio Gure Esku Dago-k.

Erabakitzeko eskubidea gauzatzeko bideak adosteko unea dela adierazi du herritar dinamikak. "Erakundeek eta herritarrok esku artean dugun erronka da hurrengo belaunaldiarentzat erabakitzeko eskubidean oinarritutako etorkizuna eraikitzea, askeago eta burujabeago izateko Euskal Herri osoan".

Hala, balio handia ematen dio Eusko Legebiltzarrean Autogobernu Batzordean oinarrien inguruan EAJk eta EH Bilduk lortutako akordioari, "erabakitzeko eskubidea jasotzen duelako eta erakundeen eta giza katean mobilizatu ziren herritarren arteko sintonia erakusten duelako".

Gure Esku Dago-ren ustez, Nafarroan ere erabakitzeko eskubidean oinarritutako etorkizun politikoa eraikitzen hasteko garaia da. "Datorren legegintzaldiari begira, estatus politikoari buruzko eztabaida instituzional eta sozialari bide ematea eginkizun nagusietako bat izango da".

Datorren azaroaren 18an beste galdeketa sorta bat izango da: Donostian, Irunen, Zallan, Balmasedan eta Alonsotegin egingo dira herri kontsultak.


Ormaiztegitik Gipuzkoa osora

Doctor Camino liburutegiak Abuztuaren 31 kalean zuen egoitza. (Argazkia: Kutxateka)

Doctor Camino liburutegia Parte Zaharreko Abuztuaren 31 kalean egon da duela hiru urtera arte. Orain Tabakalerara lekualdatu dute, eta Serapio Mujika batu diote izenari, historialari eta kronista gipuzkoarraren omenez.

Duela hilabete inauguratu zuten Doctor Camino liburutegiaren egoitza berria. Duela hiru urte arte Parte Zaharreko Abuztuaren 31 kalean egon zen, baina Tabakalerara lekualdatu dute, izena ere berrituta: Doctor Camino-Serapio Mujika liburutegia.

Historialaria eta kronista izan zen Serapio Mujika Zufiria, eta bere liburu funtsak liburutegiari eman zizkion –hortik izenean gehitzearena–. Ormaiztegin jaio zen, 1854ko azaroaren 14an, eta kolera- izurrite baten ondorioz gurasoak galdu zituen, hurrengo urtean bertan.

Zuzenbidea ikasi zuen Zaragozan, eta notario titulua jaso zuen. II. Karlistaldian boluntario karlista gisa ibili zen (1873-1876). 1881ean ezkondu zen, eta orduan finkatu zuen bere ibilbide arrakastatsua historialari eta artxibozain gisa.

Gipuzkoako dokumentu-funts gehienak antolatu zituen, herriz herri: Donostia, Zestoa, Aizarnazabal, Ezkio, Zumaia, Zumarraga, Irun, Hondarribia, Errenteria, Oiartzun, Ordizi, Eibar, eta Astigarraga. Parrokietako gordailu ugari ere berrantolatu zituen. Berari esker du Foru Aldundiak Gipuzkoako artxiboen antolamendu eredugarria, 1892an hasitakoa. Antolamendu lanez gain, interpretazioen eta aurkikuntzen harira, balio historiografiko handiko liburu eta artikulu serie bat idatzi zituen, baita artikuluak ere, garaiko aldizkarietan: Euskal-Erria, Yakintza, Euskalerriaren Alde…

Aitorpen ugari jaso zituen, haien artean, Gipuzkoako Seme Kuttunarena. 1941ean hil zen Donostian, eta Bidebietan haren omenezko kale bat dago, 1973ko abuztuaren 31tik.

Doctor Camino taldea

Liburutegiaren izenaren lehen partea, Donostiako Historiaren Doctor Camino Taldeari dagokio. Jose Ignacio Telletxea Idigoras doktorea izan zen sustatzaile nagusia, 1967an, eta orduko Donostiako Aurrezki Kutxa Munizipalaren laguntza izan zuen –50.000 pezetako ekarpena egin zuen hasieran–. Helburu izan du hiriko agiritegi edo dokumentu-artxibo urritua berreskuratzea eta berregitea, eta zabaltzea. Donostiak 1813an bere artxibo gehienak galdu baitzituen. Gainera, Gipuzkoa eta Euskal Herri osoko informazioa ere jaso dute. Horrela, azterketa Historikoen Buletinean, hiriaren iraganaren 600 artikulu dituzte, eta ia ehun liburu monografiko.

Tabakalerako laugarren solairuan dago liburutegi berria, Kutxa Kultur-en. 15.000 liburu ditu Donostiako azterketa historikoen ingurukoak. Bestelako gaien liburuak ere badaude, esaterako, bertsolaritzakoak eta etnografiakoak.


Itziar Garmendia: «Herriko alkate banintz, goialdean gauza gehiago egingo nituzke»

Itziar Garmendiak (Altzaga, 1968) Ordiziako Urdaneta ikastetxean egin zituen ikasketak, eta familiaren negozioan lan egiten du: Altzagarate jatetxean. Bere lana gustuko du.

Zaletasun bat.

Mendira joatea. Larraitz eta Gaintza aldera joaten naiz gehienetan. Hondartza eta igeriketa ere atsegin ditut.

Oporretarako leku bat.

Gipuzkoako toki bat esango dut: Hondarribia. Guk Saloura edo Benidormera joateko ohitura dugu, lantokitik urruntzeko; gertu geldituz gero, lanera itzuli beharra suerta daiteke.

Liburu bat.

Oso gutxi irakurtzen dut. El código Da Vinci da hasi nuen azkena. Ia bukatuta nuenean utzi nuen eta dagoeneko istorioa ahaztu dut.

Musika talde bat.

Gatibu eta Ken7.

Abesti bat.

Benito Lertxundiren edozein. Beyonce ere gustuko dut.

Amets bat.

Osasuntsu bizitzea.

Janari bat.

Urdaiazpiko iberikoa.

Edari bat.

Ura.

Inoiz ahaztuko ez duzun eguna.

Bi alabak jaio zirenekoa. Ianire eta Eneritz dute izena.

Jaso duzun oparirik bereziena.

Haurdun gelditzea.

Gorroto duzuna.

Ez dut ezer gorroto.

Goierriko txoko bat.

Altzagarate.

Herriko alkate bazina…

Herriaren goialdean gauza gehiago egingo nituzke. Gaintzara doan bidea txukunduko nuke, adibidez.


‘Neskak eta mutilak’ tailerra egingo dute Ordizian, Transloratzen zikloaren barruan

Udaberria transloratzen zikloaren barruan, Neskak eta mutilak tailerra antolatu dute etzirako, ostegunerako. Tailerraren helburua da, sexu heziketa beste ikuspuntu batetik lantzea, sexu aniztasunean eta bizikidetzan indarra jarriz. LH 1 eta LH 3 arteko gaztetxoei dago zuzenduta. Izena emateko deitu 688 822 329 telefonora, edo berdintasuna@ordizia.eus epostara idatzi.


Sexuaz lotsarik gabe

Txalo taldeak antzezlan garaikide arrastatsuenetakoa dakarTxalo produkzioak taldearen Baginaren bakarrizketa antzezlan arrakastatsua Sakanara iritsi da. Antzerki taldeak joan zen urtean mustu zuen obraren euskarazko bertsioa, Korrika Kulturalaren barruan. Orduz geroztik antzokiz antzoki dabil kritika bikainekin.Antzezlana adin, arraza eta maila kultural ezberdineko 200 bat emakumeri egindako elkarrizketetan oinarritzen da. Aitziber Garmendiak eta Ainhoa Garaik ematen diote ahotsa istorio sare honetako emakume protagonistei: orgasmorik izan ez duen emakumeari, orgasmoa sugartua izaten duten emakumeei nola baginaren ahotsa behin ere entzun ez duten emakumeei. Denera, 12 emakumeren hitzak bildu dituzte. Bi aktoreek umorea, samurtasuna eta tarteka izua adieraziz, sexuaz hausnartuko dute, baita gogotik gozatu ere. Batzuetan poesiarekin, bestetan probokazioaren, ikusleen barre algarak piztuko dituzte.Obra arrakastatsuaEve Esler estatubatuarraren The Vagina Monologues obran gehien antzeztu den testu garaikidetako bat da. Eztabaida piztu eta moldeak apurtzen ditu, eta lotsarik gabe, argi eta garbi azaltzen du emakumeen sexualitatea. Obraren helburua emakumeak euren sexualitatearekiko sentitu eta sentitzen dituzten erru eta lotsa sentipenetatik libre uztea da.


Murugaineko indusketak eta Espainiako gerra berbetagai gaur Aramaion

Murugainen egiten diharduten indusketa lanen inguruan, beste bi ekimen egingo dituzte gaur eta zapatuan. Batetik, gaur, indusketa lanen emaitzen balorazioa egingo du Etor Telleria arkeologoak; ondoren, Espainiako gerraren gaineko mahaingurua. Eta, zapatuan, auzolana Mrugainen.

Murugainen indusketak egin dituen Gasteizko Ondare Babesa taldeko arkeologoa da Etor Telleria. Uztailetik inguru hartan egin dituzten lanen balorazioa egingo du gaur. Horren ostean, esandako moduan, Espainiako gerrak gure inguruan izan zuen eraginaren gainean jardungo dute, mahaiaren bueltan, lau lagunek: Juan Ramon Garaik, Julian Untzuetan, Fermin Etxeberriak eta Julio Axpek. 19:00etan hasita, Sastiñan, Aramaioko plazan dagoen ermitan.

Murugainera auzolanean

Zapatuan, berriz, Murugaineko indusketa gunea bertatik bertara ezagutzeko irteera egingo da. Auzolanean egin nahi dituzte egokitzapen lanak Murugaineko lubakietan. Eta herritarrak gonbidatu dituzte horretarako. Hauxe da plana: 09:00etan, frontoian egingo dute zita bertaratzen direnek. 09:30ean, Murugainen, auzolanaren hasiera. 12:00etan, hamaiketakoa, Ondare Babesa arkeologia taldearen kontura. 12:30etik aurrera, berriz ere atxurra hartu eta berriro lanera.

Burdin aroko herrixka eta lubakiak

Murugain, Aramaio, Aretxabaleta, eta Arrasate erdian dagoen mendi tontor bat da. Bertan Burdin aroko herrixka baten aztarnak ikusten dira eta, horretaz gain, Espainiako gerrako lubaki baten aztarnak ere bai. Aramaioko Ondarearen Babeserako Taldeak eta Aramaioko Udalak Murugaineko ondare hori berreskuratu eta ezagutzera emateko proiektu bat martxan jarri dute.

2011ko uztailean 8an hasita, arkeologoz osatutako lan talde bat indusketa lanak egiten egon da Murugainen. Astean zehar, egunero, bertan egon dira lanean, 8:00etatik 16:00ak arte. Ondare Babesa da indusketa lanak egiten aritu den enpresa. Gasteizko arkeologia enpresa bat da Ondare Babesa.

Herriari zabaldu

Enpresa horretakoek Aramaioko Ondarearen Babeserako Taldeak eta Aramaioko udalak Murugaineko indusketa proiektua herriari zabaltzea nahi dute eta herritarrentzat egitarau zabala antolatu dute gaiaz sentsibilizatzeko eta Murugaineko proiektuaz guztiok gozatzeko. Dagoeneko ekintza batzuk burututa daude.

Antolatzaileek denak animatzen ditu ekintza hauetan parte hartzera, eta bide batez gozatuz ikastera.